Kadar kesuburan jumlah wanita Malaysia terus menurun

BANGI: Kadar Kesuburan Jumlah (KKJ) bagi wanita di Malaysia terus menurun sejak lima dekad lepas dan jika trend ini berterusan, dijangka kadar pertumbuhan tahunan penduduk kekal menurun hingga mencecah paras 0.7 peratus pada 2050.

Ketua Setiausaha Kementerian Pembangunan Wanita, Keluarga dan Masyarakat, Datuk Dr Maziah Che Yusoff berkata, KKJ di Malaysia telah menurun dengan pesat daripada 6.7 anak bagi seorang wanita pada 1957 kepada 4.0 anak pada 1980, 3.0 anak (2000), 2.1 anak (2010) dan 1.7 anak (2021).

“Antara faktor utama penurunan KKJ adalah disebabkan penangguhan perkahwinan atau berkahwin lewat yang menyebabkan tempoh reproduktif menjadi lebih pendek, kecenderungan untuk mempunyai saiz keluarga yang kecil atas pelbagai punca seperti kemampuan kewangan dan masalah ketidaksuburan atas sebab kesihatan.

“Penurunan kadar kesuburan ini sekali gus mempercepat proses penuaan penduduk di Malaysia dan dijangka 15 peratus penduduk Malaysia adalah berusia 60 tahun ke atas pada 2030,” katanya semasa menyampaikan ucapan secara dalam talian sempena Persidangan Kependudukan Kebangsaan 2022 (PERKKS 22) di sini hari ini.

KKJ merujuk kepada purata bilangan anak yang akan dilahirkan sekiranya seseorang wanita terus hidup hingga akhir tempoh umur reproduktifnya iaitu antara usia 15 hingga 49 tahun.

Maziah berkata, sekiranya kadar kesuburan terus menurun dan tiada intervensi diambil bagi menangani keadaan ini, penduduk Malaysia akan mencapai jumlah maksimum penduduk seramai 46 juta orang pada 2071 sebelum mengalami penguncupan penduduk pada 2072, yang akan menyebabkan kekurangan sumber tenaga kerja menjadi lebih serius sehingga menjejaskan pembangunan negara.

Dalam pada itu, beliau berkata, kerajaan sangat mengalu-alukan lebih banyak penemuan penyelidikan terutama dalam bidang kependudukan dan kekeluargaan untuk dijadikan input bagi membangunkan dasar, intervensi dan program berasaskan bukti yang benar-benar berkesan.

Mengenai PERKKS 22, Maziah berkata penganjurannya tepat pada masanya dan merupakan satu daripada aktiviti bagi meraikan Bulan Keluarga Kebangsaan, yang kini dikenali sebagai Bulan Keluarga Malaysia.

“Dengan tema ‘Pemerkasaan Penduduk dan Keluarga, Teras Negara Maju’, saya berharap agar segala perkongsian baharu dan bermanfaat oleh para penyelidik akan membantu memperkukuh bidang penyelidikan kependudukan dan kekeluargaan dalam negara dan seterusnya input-input ini dapat dimanfaatkan untuk pembangunan dasar dan perancangan inisiatif dan program yang benar-benar efektif,” katanya.

PERKKS 22 yang berlangsung hari ini dan esok dianjurkan Lembaga Penduduk dan Pembangunan Keluarga Negara (LPPKN) bersama-sama United Nations Population Fund Malaysia serta Fakulti Perniagaan dan Ekonomi, Universiti Malaya. – BERNAMA


Muhyiddin didakwa enam tuduhan guna kedudukan untuk suapan, terima wang haram

KUALA LUMPUR: Bekas Perdana Menteri, Tan Sri Muhyiddin Yassin hari ini didakwa di Mahkamah Sesyen di sini atas empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta.

Muhyiddin, 75, yang memakai sut biru gelap, mengaku tidak bersalah selepas pertuduhan terhadapnya dibacakan di hadapan Hakim Azura Alwi.

“Saya mengaku tidak bersalah dan mohon dibicarakan,” kata Muhyiddin.

Mengikut pertuduhan pertama dan kedua, Muhyiddin didakwa sebagai Perdana Menteri Malaysia dan Presiden Bersatu telah menggunakan kedudukannya untuk menerima suapan RM200 juta daripada Bukhary Equity Sdn Bhd dan RM1 juta daripada Nepturis Sdn Bhd, bagi parti Bersatu.

Bagi pertuduhan ketiga dan keempat pula, beliau didakwa sebagai perdana menteri dan presiden parti itu telah menggunakan kedudukannya untuk satu suapan, iaitu wang berjumlah RM19.5  juta daripada Mamfor Sdn Bhd dan RM12 juta daripada Azman Yusoff bagi parti berkenaan.

Ahli Parlimen Pagoh itu didakwa melakukan kesemua kesalahan itu di Pejabat Perdana Menteri, Blok Utama, Bangunan Perdana Putra, Pusat Pentadbiran Kerajaan Persekutuan di Putrajaya, antara 1 Mac 2020 dan 20 Ogos 2021.

Pertuduhan dikemukakan mengikut Seksyen 23(1) Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24(1) akta sama.

Seksyen tersebut memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan tersebut dapat dinilai atau berbentuk wang, atau RM10,000 mengikut mana-mana yang lebih tinggi, jika sabit kesalahan.

Selain itu, Muhyiddin juga didakwa atas dua pertuduhan iaitu sebagai Presiden Bersatu telah menerima wang hasil daripada aktiviti haram berjumlah RM195 juta daripada Bukhary Equity Sdn Bhd yang dimasukkan ke dalam akaun CIMB Bank milik parti berkenaan.

Kesalahan itu didakwa dilakukan di CIMB Bank Cawangan Menara KL, Jalan Stesen Sentral, di sini, antara 25 Februari 2021 dan 16 Julai 2021 serta 8 Feb dan 8 Julai 2022.

Pertuduhan dikemukakan mengikut Seksyen 4(1)(b) dibaca bersama seksyen 87(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama.

Seksyen itu memperuntukkan hukuman penjara maksimum 15 tahun dan juga boleh didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.

Pendakwaan dikendalikan Peguam Cara Negara, Datuk Ahmad Terrirudin Mohd Salleh; Timbalan Pendakwa Raya, Datuk Faridz Gohim Abdullah dan Datuk Wan Shaharuddin Wan Ladin manakala Muhyiddin diwakili peguam Datuk K.Kumaraendran, Datuk Rosli Dahlan dan Datuk Takiyuddin Hassan. – BERNAMA


Budak perempuan 5 tahun lemas kolam air panas

BALING: Riadah sebuah keluarga bertukar tragedi apabila seorang kanak-kanak perempuan meninggal dunia dipercayai akibat lemas di Pusat Rekreasi Kolam Air Panas Ulu Legong di sini.

Kejadian itu berlaku apabila mangsa berusia bersama keluarga di pusat rekreasi itu, malam kelmarin.

Ketua Polis Daerah Baling, Superintendan Shamsudin Mamat berkata, laporan awal mendedahkan mangsa mandi di bahagian kolam kanak-kanak sebelum dikatakan hilang.

“Ahli keluarga terus mencarinya di sekitar kawasan kolam, tetapi gagal menemuinya.

“Mangsa ditemui oleh seorang pengunjung yang sedang mandi di kolam dewasa kira-kira 15 minit kemudian, sebelum dibawa keluar dalam keadaan sudah tidak sedarkan diri,” katanya di sini hari ini.

Shamsudin berkata, mangsa turut diberikan bantuan pernafasan (CPR).

“Waris bergegas menghubungi pihak Hospital Daerah Baling sebelum mangsa dibawa ke hospital menggunakan ambulans,” katanya.

Bagaimanapun katanya, pegawai perubatan mengesahkan mangsa telah meninggal dunia ketika dibawa ke hospital sebelum kematiannya disahkan pada pukul 11.20 malam.

“Proses bedah siasat dijalankan di Hospital Sultanah Bahiyah, Alor Setar pada semalam dan punca kematian adalah disebabkan lemas,” katanya.

Katanya, kes disiasat mengikut Seksyen 31(1)(a) Akta Kanak-Kanak 2001.

“Saya ingin menasihatkan masyarakat khususnya ibu bapa agar sentiasa memantau pergerakan anak-anak bagi mengelakkan sebarang kejadian tidak diingini,” katanya.

Author

Tun Puteh Wanti

View all posts

View all posts


Tarikh lihat anak bulan Zulhijah 18 Jun

Penyimpan Mohor Besar Raja-Raja akan mengisytiharkan pada malam itu juga tarikh 1 Zulhijah dan tarikh 10 Zulhijah iaitu Hari Raya Aidiladha yang ditetapkan melalui radio dan televisyen.

“Majlis Raja-Raja telah mempersetujui bahawa cara menetapkan tarikh Hari Raya Korban adalah berdasarkan rukyah dan hisab,” menurut kenyataan itu.

Kenyataan itu turut menyebut bahawa jawatankuasa-jawatankuasa yang berkenaan telah diperkenankan untuk melihat anak bulan Zulhijah pada petang hari tersebut di lebih 20 lokasi di seluruh negara.

Lokasi tersebut ialah Pontian Kecil, Johor; Kompleks Falak Al-Khawarizmi Kampung Balik Batu, Tanjung Bidara, Melaka; Kompleks Baitul Hilal Telok Kemang, Port Dickson, Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Pantai Pasir Panjang, Mukim Pengkalan Baru, daerah Manjong, Perak; Pusat Falak Sheikh Tahir, Pantai Aceh, Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.

Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Pusat Falak, Miri dan Teluk Bandung, Kuching di Sarawak; Balai Cerap Al-Biruni, Tanjung Dumpil, Putatan di Sabah serta Bukit Tanjong Batu, Nenasi; Gunung Berinchang, Cameron Highlands dan Bukit Pelindong, Kuantan di Pahang.

Turut menjadi lokasi melihat anak bulan itu ialah Tingkat 13, Menara Universiti Malaysia Sabah, Kampus Antarabangsa Labuan; Menara Kuala Lumpur; Pusat Konvensyen Antarabangsa Putrajaya dan Menara Pandang, Masjid Al-Hussain Kuala Perlis, Perlis. – BERNAMA


17 laporan berkait ajaran Si Hulk di Selangor tahun ini – Polis

SERDANG: Sebanyak 17 laporan diterima berkaitan aktiviti atau kumpulan ajaran sesat, Si Hulk, di seluruh kawasan negeri ini, Kata Ketua Polis Selangor.

Datuk Hussein Omar Khan berkata, bagaimanapun pengikut ajaran itu berkemungkinan berpangkalan di luar negara selepas rata-rata mereka melarikan diri dari negara ini.

“17 laporan polis diterima tahun ini, bagaimanapun angka keseluruhan laporan diterima adalah sebanyak 32 laporan di membabitkan negeri ini bagi tempoh beberapa tahun lalu.

“Laporan yang kita terima membabitkan aktiviti (ajaran) ini adalah pada awal tahun ini.

“Laporan-laporan itu mengikut Seksyen 298A Kanun Keseksaan, Seksyen 14 Akta Kesalahan Kecil 1955 dan Seksyen 233 Akta Komunikasi dan Multimedia 1998,” katanya.

Beliau berkata demikian pada sidang akhbar Majlis Perbarisan Ulang Tahun ke-7 Polis Bantuan Sime Darby Property Berhad, di Padang Kawad Universiti Putra Malaysia, di sini hari ini, lapor Kosmo.

Hussein berkata, tiada kawasan khusus aktiviti ajaran berkenaan dikesan di negeri ini.

“Mereka sekarang ini sudah menghilangkan diri dan sebagainya. Kita percaya mereka tidak berada di Selangor.

“Mereka ini yang sudah dikenal pasti untuk tindakan tangkapan mungkin berada di luar negara,” katanya.

Sebelum ini, tular rakaman lima beranak dengan beraninya mengaku mereka adalah antara pengikut Si Hulk selain mendakwa Nabi Muhammad SAW adalah Allah.

Dalam pada itu, Jawatankuasa Fatwa Negeri Johor menerusi satu kenyataan memutuskan fahaman serta ajaran yang diasaskan Suhaini Mohammad adalah sesat, menyeleweng dan bertentangan dengan akidah, syariah serta akhlak Islam.

Difahamkan, Suhaini yang turut dipanggil Suhai Ibni Mohammad, Si Hulk atau apa jua gelaran dikaitkan dengannya, didapati membawa pelbagai fahaman dan ajaran yang bertentangan dengan Islam, antaranya mendakwa Nabi Muhammad SAW adalah Tuhan.

Author

Media Variasi

View all posts

View all posts


Singapura hasil sotong cincin cetakan 3D berasaskan tumbuhan

CYBERJAYA: Penyelidik dari National University of Singapore (NUS) berjaya menghasilkan sotong cincin yang diperbuat daripada sayur-sayuran menggunakan cetakan 3D.

Menariknya, sotong berbentuk gelungan cincin itu dihasilkan dengan tekstur dan rasa daging yang seakan sama seperti daging sebenar, lapor New Atlas.

Laporan sama menyatakan NUS memulakan kajian daging berasaskan sayur kerana menyedari sumber makan laut akan berkurangan pada masa akan datang.

Perkara itu selaras dengan negara terbabit yang kini terpaksa mengimport bekalan makanan laut.

“Saya fikir sudah pasti bekalan makanan laut mungkin sangat terhad pada masa hadapan.

“Kita perlu bersedia dari sudut protein alternatif, terutamanya di Singapura, di mana lebih 90% ikan diimport,” kata Poornima Vijayan selaku wakil NUS.

Maklumnya, untuk menghasilkan sotong cetakan 3D itu, NUS menggunakan bahan mikroalga dan kacang hijau yang dicampurkan dengan minyak berasaskan tumbuhan mengandungi asid lemak omega-3 bagi memastikan ia berkhasiat untuk dimakan.

Jelasnya, oleh kerana sotong cincin itu berasaskan sayuran, ia boleh dimakan dengan selamat oleh mereka yang mempunyai alahan kepada makanan laut.

Mengulas lanjut, Poornima memberitahu pihaknya turut menguji sotong cincin itu dengan menggorengnya menggunakan ‘air-fryer’ dan mereka amat berpuas hati dengan rasa sotong tersebut.

Bagaimanapun, beberapa perubahan perlu dibuat oleh mereka sebelum sotong cincin itu memasuki pasaran untuk pengguna mencubanya.

Author

Diyana Rahip

View all posts

View all posts


Penamaan calon PRU15: Polis gerakkan 31,183 petugas, unit dron seluruh negara

KUALA LUMPUR: Polis Diraja Malaysia (PDRM) akan menggerakkan 31,183 petugas serta aset dron di seluruh negara bagi menjamin keselamatan dan ketenteraman awam sempena hari penamaan calon Pilihan Raya Umum ke-15 (PRU15), esok.

Pengarah Jabatan Keselamatan Dalam Negeri dan Ketenteraman Awam Bukit Aman, Datuk Seri Hazani Ghazali berkata ia melibatkan tugas pemantauan oleh petugas beruniform dan tidak beruniform serta Unit Dron PDRM.

Beliau yang juga Pengarah Operasi PDRM bagi PRU15 berkata, PDRM siap siaga bagi memastikan keselamatan dan ketenteraman awam terjaga sepanjang proses penamaan calon PRU15 berlangsung.

“PDRM menyeru semua pihak yang terlibat agar memberi kerjasama dalam mematuhi undang-undang dan mengelak daripada melakukan sebarang provokasi,” katanya dalam kenyataan hari ini.

Sementara itu, jurucakap PDRM PRU15 Pulau Pinang memaklumkan lebih 2,000 pegawai dan anggota polis akan bertugas di 13 pusat penamaan calon serta kawasan sekitarnya bagi memastikan proses berkenaan berjalan lancar esok.

“Pihak polis turut menutup beberapa jalan utama dan membuka lencongan haluan di 13 pusat penamaan calon itu bagi memastikan kelancaran perjalanan proses tersebut dan orang ramai diminta mematuhi arahan pihak polis yang bertugas bagi memastikan kelancaran,” katanya ketika dihubungi hari ini.

Jalan-jalan yang terlibat itu ditutup bermula pukul 6 pagi sehingga 12 tengah hari atau sehingga proses penamaan calon selesai, katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Culik warga Palestin: Polis siasat jika ada penglibatan agensi perisikan luar

Ketua Polis Kuala Lumpur, Datuk Azmi Abu Kassim berkata, pihaknya juga belum dapat mengesahkan penglibatan agensi luar dalam kes penculikan itu seperti yang didakwa sebuah akhbar tempatan semalam.

“Saya tidak boleh beritahu sama ada Mossad terlibat atau tidak kerana siasatan masih berterusan dan polis juga tidak pasti dari mana akhbar berkenaan memperoleh sumber sedemikian.

“Laporan akhbar berkenaan telah menimbulkan spekulasi dan mengganggu siasatan polis berhubung perkara ini,” katanya dalam sidang media selepas merasmikan Rapid KL Safety Point di Stesen MRT Kampung Batu, di sini, hari ini.

Beliau berkata demikian ketika diminta mengulas mengenai pendedahan sebuah akhbar tempatan berbahasa Inggeris yang melaporkan agensi perisikan Israel, Mossad merupakan dalang yang mengupah warga tempatan untuk menculik seorang warga Palestin, Omar Z. M. Albelbaisy Raeda.

Azmi berkata polis akan memanggil wakil dari akhbar berkenaan untuk diambil keterangan pada hari ini bagi membantu siasatan.

“Saya berharap rakan media memberi kerjasama dalam menyampaikan maklumat. Jika sesuatu perkara itu boleh diberitahu, saya pasti akan maklumkan pada semua,” katanya.

Semalam, media melaporkan Kementerian Dalam Negeri sedang membuat penelitian berhubung dakwaan penglibatan ejen perisikan Israel, Mossad dalam insiden penculikan seorang warga Palestin.

Pada 5 Oktober lepas, media melaporkan polis menyelamatkan mangsa berumur 31 tahun itu sehari selepas dia diculik oleh individu yang menaiki sebuah kenderaan pelbagai guna (MPV) Toyota Vellfire.

Mangsa diselamatkan selepas polis menahan 18 individu dalam operasi berasingan di Kuala Langat, Ampang dan Beranang di Selangor serta di Melaka bermula 29 September hingga 4 Oktober.

Pada Jumaat lepas, 11 individu termasuk seorang wanita didakwa di Mahkamah Majistret Kuala Lumpur atas pertuduhan menculik Omar bagi mendapatkan maklumat berkaitan perisian yang digunakan untuk menggodam telefon bimbit. – BERNAMA


Peras ugut pasangan kekasih didakwa berkhalwat, dua polis bantuan ditahan

JOHOR BAHRU: Dua anggota polis bantuan di sebuah pusat beli belah di sini ditahan semalam selepas dipercayai terlibat dalam kes memeras ugut sepasang kekasih yang didakwa berkhalwat.

Ketua Polis Daerah Johor Bahru Selatan, ACP Raub Selamat berkata kedua-dua suspek, masing-masing berusia 25 dan 32 tahun, ditahan pada 9 malam susulan laporan yang dibuat oleh mangsa, 25.

Beliau berkata dalam insiden pada Jumaat lepas, pasangan kekasih itu, yang dipercayai berkhalwat di belakang bangunan pusat beli belah tersebut dalam sebuah kereta pada 10 malam, telah didatangi kedua-dua suspek yang meminta RM500 sebagai ganjaran agar mereka tidak dikenakan tindakan undang-undang.

“Memandangkan pengadu tidak mempunyai wang tunai mencukupi, kedua-dua individu telah memintanya menyerahkan kad pengeluaran wang automatik (ATM) beserta nombor pin untuk mengeluarkan sendiri wang tersebut di mesin ATM.

“Setelah itu pengadu dilepaskan namun pengadu telah menerima pesanan ringkas melalui telefon bimbit daripada pihak bank bahawa ada pengeluaran wang sebanyak RM1,000 dari akaunnya,” menurutnya dalam kenyataan hari ini.

Raub berkata susulan penahanan kedua-dua suspek, pihaknya turut merampas wang tunai sebanyak RM1,000.

Beliau berkata mereka ditahan reman selama empat hari mengikut Seksyen 117 Kanun Prosedur Jenayah dan kes disiasat mengikut Seksyen 384 Kanun Keseksaan.

Orang ramai yang mempunyai maklumat berhubung insiden itu diminta tampil membantu siasatan dengan menghubungi Ibu Pejabat Polis Daerah Johor Bahru Selatan di talian 07-218 2323 atau Pegawai Penyiasat Kanan S.Sivakumaran di talian 019-512 7410. – BERNAMA


EFL: Arsenal tersingkir awal, tewas 1-3 kepada Brighton

PENDAHULU Liga Perdana Inggeris, Arsenal tewas 1-3 kepada Brighton dalam perlawanan pusingan ketiga Piala Liga Inggeris (EFL), di Stadium Emirates, pada awal pagi tadi.

Meskipun, Pengurus Arsenal, Mikel Arteta membarisi skuad kedua dengan majoriti pemain utama diletakkan ke bangku simpanan masih mendominasi perlawanan dengan beberapa serangan bahaya dilakukan oleh jentera serangan tuan rumah.

Penyerang, Eddie Nketiah meletakkan Arsenal di depan pada minit ke-20 setelah menerima hantaran daripada pemain sayap Reisse Nelson yang bijak melorong bola kepada Nketiah setelah berjaya melepasi pertahanan Brighton sekaligus menewaskan penjaga gol, Jason Steel.

Kelebihan Arsenal hanya bertahan selama tujuh minit setelah Danny Welbeck menyamakan kedudukan menerusi sepakan penalti hasil kesilapan yang dilakukan penjaga gol muda Arsenal, Karl Hein menjatuhkan bekas penyerang Arsenal itu.

Dua gol Brighton yang dijaringkan oleh Kaoru Mitoma dan Tariq Lamptey pada separuh masa kedua memastikan Arsenal tersingkir daripada pusingan ketiga Piala EFL.

Kekalahan ini menamatkan rekod sembilan kemenangan berturut-turut skuad The Gunners di laman sendiri dalam semua kejohanan.

Author

Mohamad Fitri Hazim Hazam

View all posts

View all posts


‘The Irish Times’ mohon maaf selepas terbitkan op-ed yang dijana AI

DUBLIN: The Irish Times telah memohon maaf kerana menerbitkan pendapat yang dihasilkan oleh kecerdasan buatan (AI), di samping editornya menggariskan cabaran yang dihadapi oleh industri berita, lapor berita Jerman (dpa).

Ruadhan Mac Cormaic berkata, akhbar itu kesal kerana menerbitkan op-ed atau ruangan pembaca bertajuk “Irish women’s obsession with fake tan is problematic” pada pagi Khamis.

Nama pengarang dikenali sebagai Adriana Acosta-Cortez, digambarkan sebagai pengendali kesihatan berusia 29 tahun dari Ecuador yang tinggal di utara Dublin.

Pada petang Jumaat, beberapa orang di media sosial mempersoalkan sama ada foto dan nama penulis ruangan op-ed itu milik manusia sebenar.

Menjelang kira-kira jam 5.30 petang (1630 GMT) pada Jumaat, ruangan pendapat itu telah dialih keluar dan digantikan dengan sebaris ayat berbunyi: “Artikel ini telah dialih keluar sementara menunggu pemeriksaan”.

Di ruangan editor pada Ahad, Mac Cormaic berkata, akhbar itu telah menjadi mangsa penipuan yang disengajakan dan tidak “memandangkan remeh perkara ini”.

“Ia adalah pelanggaran kepercayaan antara The Irish Times dan pembacanya, dan kami benar-benar memohon maaf.

“Insiden itu telah menyerlahkan jurang dalam prosedur pra-penerbitan kami. Kami perlu menjadikan mereka lebih mantap – dan kami akan melakukannya,” katanya.

Mac Cormaic berkata, insiden itu menggariskan satu daripada cabaran yang dibangkitkan oleh AI generatif untuk organisasi berita.

Beliau berkata, The Irish Times bekerja keras untuk menghasilkan percambahan pemikiran dalam ruangan pendapatnya untuk “memaklumkan, merangsang dan memberikan perspektif baharu tentang isu semasa”.

Bagaimanapun beliau mengakui akhbar itu “tersalah langkah” pada Khamis.

“Kami telah menerbitkan ruangan pendapat dalam talian di bawah tajuk “Irish women’s obsession with fake tan is problematic” yang ditulis oleh seseorang yang mengaku sebagai wanita muda berasal dari Ecuador dan menetap di Ireland. – BERNAMA-dpa


Polis tahan lelaki bertindak samseng

BUKIT MERTAJAM: Polis menahan seorang lelaki yang dipercayai bertindak seperti samseng jalanan dengan merosakkan nombor plat sebuah lori dalam kejadian Jalan Permatang Janggus menghala ke Permatang Pauh, di sini, semalam.

Ketua Polis Daerah Seberang Perai Tengah (SPT), ACP Tan Cheng San berkata, rakaman video kejadian membabitkan lelaki yang memandu sebuah kereta Proton Saga berwarna merah itu turut tular sejak semalam sebelum pihak polis menjalankan siasatan menahan suspek berusia 30-an tersebut.

“Berdasarkan siasatan awal yang dilakukan mendapati kejadian pergaduhan itu membabitkan pemandu kereta dan pemandu lori tersebut dipercayai berlaku di Jalan Permatang Janggus menghala ke Permatang Pauh semalam namun masa kejadian tidak dapat dipastikan.

“Dalam video tular berdurasi dua minit 50 saat itu, sebuah kereta dan lori masing-masing berhimpit-himpit di antara satu sama lain dan akhirnya kedua-dua pemandu rkenaan berhenti sebelum berlaku pergaduhan.

“Pemandu kereta dilihat telah mengeluarkan satu objek dari bahagian belakang keretanya sebelum merosakkan nombor plat hadapan lori berkenaan,” katanya dalam kenyataan hari ini.

Katanya, pemandu kereta itu yang merupakan warga tempatan kini direman dan kes tersebut disiasat menurut Seksyen 427 Kanun Keseksaan.

Sementara itu dalam perkembangan lain, Ibu Pejabat Polis Daerah Barat Daya, dalam  kenyataan hari ini, memaklumkan pihaknya menyita sebanyak 18 buah motosikal geng mat rempit mengikut Seksyen 64(1) Akta Pengangkutan Jalan 1987 dan mengeluarkan 131 saman kerana pelbagai kesalahan dalam Op Samseng Jalanan yang dijalankan di daerah itu, awal pagi tadi.

Menurut kenyataan itu, operasi dijalankan di sekitar kawasan tumpuan mat rempit sering  melakukan aksi berbahaya atau berlumba haram seperti di Lebuhraya Tun Dr Lim Choong Eu, Jalan Sultan Azlan Shah dan Persiaran Bayan Indah. – BERNAMA


Dua lelaki ditahan bersama syabu bernilai lebih RM114,000

MELAKA: Polis menahan dua lelaki bersama dadah jenis syabu seberat 3.16 kilogram bernilai RM114,668 dalam satu serbuan di sebuah kondominium di Tanjung Kling pada 23 Februari lepas.

Ketua Polis Melaka, Datuk Zainol Samah berkata, suspek berusia 24 dan 35 tahun itu ditahan dalam serbuan kira-kira 3.30 pagi di sebuah premis dipercayai menjadi tempat tinggal dan kegiatan pembungkusan dadah.

Beliau berkata, polis turut menyita barang kemas bernilai RM 21,763 dan wang tunai RM13,000.

“Berdasarkan risikan hasil maklumat awam, sindiket ini dipercayai telah bergiat aktif sejak Jun tahun lepas dan dadah yang dirampas adalah bagi pasaran Batu Pahat serta Johor Bahru untuk kegunaan 15,820 penagih dadah.

“Siasatan awal mendapati kedua-dua suspek berkenaan tidak bekerja dan turut mempunyai rekod jenayah lampau,” katanya dalam kenyataan di sini hari ini.

Zainol berkata hasil saringan awal ujian air kencing mendapati kedua-dua suspek positif dadah jenis methamphethamine.

Menurutnya, suspek ditahan reman selama tujuh hari sehingga esok dan kes disiasat di bawah Seksyen 39B Akta Dadah Berbahaya 1952. – BERNAMA


Megat Zulkarnain calon BN di DUN Gombak Setia

KUALA LUMPUR: Datuk Megat Zulkarnain Omardin menjadi taruhan Barisan Nasional (BN) untuk bertanding di Dewan Undangan Negeri (DUN) Gombak Setia pada Pilihan Raya Negeri (PRN) Selangor.

Perkara itu diumumkan oleh Setiausaha Agung UMNO, Datuk Dr Asyraf Wajdi Dusuki di Dewan Tun Hussien Onn, Pusat Dagangan Dunia Putra (WTCKL) pada Jumaat.

Ketika ini, kerusi panas itu disandang Setiausaha PN Selangor, Muhammad Hilman Idham.

Gombak Setia berada dalam Parlimen Gombak yang gagal dipertahankan Datuk Seri Azmin Ali, selepas tewas kepada Menteri Besar Selangor, Datuk Seri Amirudin Shari dalam Pilihan Raya Umum ke-15 (PRU15) November lalu.

Suruhanjaya Pilihan Raya (SPR) menetapkn (PRN) di enam negeri diadakan serentak dengan 12 Ogos ini sebagai hari pengundian manakala 29 Julai sebagai hari penamaan calon.

Sementara itu, hari pengundian awal ialah pada 8 Ogos ini.

Author

Fazleen Safina Abd Jamil

View all posts

View all posts


Remaja lelaki lemas ketika menjala ikan bersama rakan di Kulai

KULAI: Seorang remaja lelaki ditemukan lemas ketika menjala ikan bersama-sama rakannya di sungai berhampiran sebuah restoran makanan segera di Jalan Merbau 3, Bandar Putra di sini, petang semalam.

Komander Operasi dari Balai Bomba dan Penyelamat (BBP) Bandar Baru Kulai, Pegawai Bomba Kanan II Baharuddin Mohd Omar berkata Amirul Ikhwan Muhammad Khairul Amin, 14, disahkan meninggal dunia di lokasi kejadian oleh pihak Kementerian Kesihatan Malaysia.

Katanya, pihak bomba menerima panggilan kecemasan berhubung kejadian itu pada 4.53 petang dan sebuah jentera ‘Fire Rescue Tender’ (FRT) dari BBP Bandar Baru Kulai dengan kekuatan enam anggota digegaskan ke lokasi kejadian.

“Pasukan Keluaran Operasi melakukan operasi mencari dan menyelamat (SAR) di sekitar kawasan Amirul Ikhwan dilaporkan hilang dengan menggunakan teknik ‘surface searching’.

“Mangsa dijumpai anggota bomba di lokasi dia dilaporkan lemas pada kira-kira pukul 5.54 petang,” katanya dalam kenyataan di sini.

Baharuddin berkata, mayat diserahkan kepada pihak polis untuk tindakan lanjut dan operasi ditamatkan pada 6.31 petang. – BERNAMA


Taman Kinabalu berpeluang cerah jadi Geopark Global UNESCO

RANAU: Taman Kinabalu mempunyai prospek cerah untuk menjadi Geopark Global Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) tahun ini, kata Pengarah Taman-Taman Sabah, Dr Maklarin Lakim.

Beliau berkata penilaian selama empat hari akan dijalankan bermula hari ini oleh para penilai daripada Geopark Global UNESCO bersama anggota komuniti lain yang akan mengunjungi tiga daerah, iaitu Ranau, Kota Belud dan Kota Marudu.

“Kami telah mengenal pasti laluan dan 18 tempat persinggahan dan percaya ia akan mengetengahkan ciri sebenar geopark kebangsaan kita dengan prospek untuk melayakkannya dicatatkan sebagai Geopark Global UNESCO,” katanya dalam ucapan alu-aluan sebelum penilaian tersebut dimulakan di Ibu Pejabat Taman Kinabalu, di sini pada Isnin.

Beliau berkata status geopark global itu memberi harapan, khususnya Taman Kinabalu, dalam usaha pemuliharaan, penyediaan infrastruktur dan manfaat sosioekonomi kepada komuniti tempatan.

Maklarin berkata beliau yakin dengan kelebihan Taman Kinabalu bagi mendapatkan status berkenaan selain menyedari cabaran yang dihadapi, terutama saiz taman itu yang sangat luas iaitu 10 kali lebih luas daripada Geopark Global UNESCO Langkawi.

“Kami berasa beruntung dapat menjadi sebahagian daripada proses penilaian ini, menyumbang sesuatu yang berharga kepada generasi masa depan dan kemungkinan mencipta satu lagi sejarah.

“Kami amat berterima kasih kepada penilai kami yang berani mengambil peluang keemasan untuk datang ke sini bagi memberi penilaian kepada kawasan yang sangat indah ini, kami secara ringkas memanggilnya aspek ‘ABC’ iaitu ciri geologi Abiotik, keajaiban biodiversiti Biotik dan Cultural (Kebudayaan) komuniti tempatan,” tambahnya. – BERNAMA


Belajar sampai ‘level’ PhD tapi hisap dadah!

CYBERJAYA: Meskipun memiliki IQ tinggi dan cemerlang dalam akademik, ia belum pasti dapat menjamin seseorang itu akan menjalani kehidupan yang bersih.

Mana tidaknya, sehingga kini masih ramai golongan cerdik pandai yang terjebak dalam kancah penagihan dadah.

Bahkan, ada antara mereka mempunyai gelaran Doktor Falsafah (PhD) serta memiliki kelulusan dalam bidang profesional dari pelbagai universiti terkemuka dalam dan luar negara.

Baru-baru ini, Agensi Anti Dadah Kebangsaan (AADK) mengesan wujudnya ramai golongan penagih baru membabitkan golongan pintar dan berpendidikan tinggi.

Jurucakap AADK berkata, berdasarkan pengumpulan data dilakukan suku pertama tahun lalu, seramai 487 individu ditahan adalah kalangan individu memiliki ijazah manakala 22 individu adalah pemegang ijazah sarjana (Master) serta PhD.

“Mengikut pecahan, tangkapan merangkumi seramai sembilan penagih berkelulusan Master atau PhD di Selangor diikuti tiga penagih di Negeri Sembilan, dua penagih PhD di Kelantan, manakala masing-masing seorang penagih PhD di Kedah, Kelantan, Perak, Sabah dan Sarawak.

“Semua mereka terjebak dengan penyalahgunaan dadah sama ada dadah sintetik mahupun dadah konvensional seperti ganja dan heroin.

“Manakala bagi golongan penagih yang memiliki taraf pendidikan ijazah, negeri Selangor mencatatkan jumlah teramai iaitu 107 individu diikuti Johor (41 individu), Sabah (35 individu), Kedah dan Perak (33 individu) dan Kelantan (31 individu),” katanya seperti dilapor Harian Metro pada Khamis.

Katanya, AADK turut mendapati 2,305 lagi individu ditahan adalah kalangan pemegang diploma dari institut pengajian tinggi awam (IPTA) dan Institut Pengajian Tinggi Swasta (IPTS).

Maklumnya, bilangan penagih yang memiliki diploma paling ramai ditahan membabitkan negeri Selangor diikuti Johor (217 individu), Terengganu (187 individu), Kelantan (189 individu) dan Kedah (165 individu).

Selain itu data menunjukkan 595 penagih dadah adalah kalangan individu yang mempunyai taraf pendidikan di peringkat Sijil Tinggi Pelajaran Malaysia (STPM), 40,330 penagih berkelulusan Sijil Pelajaran Malaysia (SPM) dan 33,758 penagih memiliki kelulusan Sijil Rendah Pelajaran (SRP) atau Pentaksiran Tingkatan Tiga (PT3).

Statistik sama turut memaparkan seramai 9,906 penagih dadah terdiri dalam kalangan individu yang hanya menghabiskan pendidikan di peringkat sekolah rendah.

“Justeru itu segala usaha diberikan AADK kepada ‘klien’ (penagih mendapatkan rawatan) melalui pelbagai modul berkesan termasuk Model i-Pulih AADK yang juga salah satu komponen penting dalam Modal Sosial ditekankan AADK,” ujarnya.

Author

Diyana Rahip

View all posts

View all posts


Lelaki mengaku salah pukul, bakar anjing

JOHOR BAHRU: Seorang lelaki yang didakwa di Mahkamah Sesyen di sini hari ini, kerana menyebabkan kesakitan tidak sepatutnya terhadap seekor anjing akhir Mac lepas, mengaku bersalah atas pertuduhan itu.

Braden Yap Hong Sheng, 19, mengaku bersalah sejurus pertuduhan dibacakan di hadapan Hakim Datuk Che Wan Zaidi Che Wan Ibrahim.

Bagaimanapun hukuman terhadap Yap ditangguhkan berikutan peguam mewakilinya GK Sritharan tidak dapat hadir kerana berada di Filipina.

Berdasarkan pertuduhan, lelaki itu didakwa dengan kejamnya menyebabkan kesakitan yang tidak sepatutnya ke atas seekor anjing betina berwana coklat di hadapan sebuah premis di Jalan Impian Emas 22, Taman Impian Emas, Skudai di sini, pada 1.49 pagi, 27 Mac lepas.

Pendakwaan mengikut Seksyen 29(1)(e) Akta Kebajikan Haiwan 2015 dan boleh dihukum di bawah Seksyen 29(1) akta sama yang memperuntukkan hukuman denda hingga RM100,000 atau penjara maksimum tiga tahun atau kedua-duanya sekali, jika sabit kesalahan.

Mengikut fakta kes, kira-kira 12.30 tengah hari, 28 Mac lepas, doktor veterinar Jabatan Perkhidmatan Veterinar (JPV) Negeri Johor menjalankan pemeriksaan fizikal ke atas seekor anjing dan mendapati haiwan itu berada dalam keadaan ketakutan serta terdapat kesan lebam dan terbakar di paha kiri, luka pada kaki hadapan dan pendarahan di bahagian mata sebelah kiri.

Rakaman kamera litar tertutup (CCTV) menunjukkan seorang lelaki telah memukul dan membakar anjing berkenaan.

Pendakwaan dijalankan Pegawai Pendakwa JPV Negeri Johor, Mohd Zamri Shak @ Ishak dan mahkamah menetapkan 18 April ini untuk fakta dan hukuman.

Sebelum ini, Pemangku Ketua Polis Daerah Johor Bahru Utara, Supt. Fariz Ammar Abdullah mengesahkan menerima laporan mengenai seorang lelaki yang dipercayai memukul serta membakar seekor anjing liar secara hidup-hidup,

Kejadian itu mendapat perhatian susulan tular sebuah video berdurasi 8 minit 54 saat menunjukkan seorang lelaki menghidupkan api dipercayai terhadap seekor anjing yang terhalang oleh dinding dan lelaki berkenaan dilihat meninggalkan kawasan tersebut dengan memandu kenderaannya. – BERNAMA


Bapa didakwa rogol, seks luar tabii dan cabul anak kandung

KUALA LUMPUR: Seorang bapa dihadapkan ke Mahkamah Sesyen di sini hari ini atas pertuduhan merogol, melakukan persetubuhan luar tabii dan mencabul anak perempuannya, dua minggu lepas.

Pemandu lori berusia 55 tahun itu mengaku tidak bersalah selepas tiga pertuduhan terhadapnya dibacakan di hadapan Hakim Emelia Kaswati Mohamed Khalid.

Tertuduh didakwa merogol anak kandungnya berusia 23 tahun 10 bulan di tempat duduk belakang sebuah lori di Jalan Sungai Besi di sini antara 2.30 petang sehingga 3.30 petang pada 18 Sept lepas.

Dia dituduh mengikut Seksyen 376 (3) Kanun Keseksaan (KK) yang membawa hukuman penjara minimum lapan tahun dan maksimum 30 tahun dan boleh dikenakan tidak kurang 10 sebatan, jika sabit kesalahan.

Mengikut pertuduhan kedua dan ketiga pula, dia didakwa melakukan persetubuhan aturan tabii serta mencabul kehormatan mangsa pada tempat, masa dan tarikh sama.

Bagi kesalahan persetubuhan aturan tabii, dia dituduh mengikut Seksyen 377C KK yang membawa hukuman penjara minimum lima tahun dan maksimum 20 tahun serta sebatan manakala untuk kesalahan mencabul, pendakwaan mengikut Seksyen 354 kanun sama yang membawa hukuman penjara maksimum 10 tahun atau denda atau sebat atau mana-mana dua daripada hukuman itu, jika disabitkan bersalah.

Timbalan Pendakwa Raya Noorhani Muhmmed (rpt:Muhmmed) Ayub tidak menawarkan jaminan atas alasan mangsa dikatakan tinggal bersama isteri kedua tertuduh (bukan ibu mangsa), namun jika jaminan diberikan ada risiko tertuduh akan mendekati anaknya kerana mereka tinggal di Kuala Lumpur.

“Dalam pertuduhan hari ini, ada kesalahan merogol anak kandung dan untuk keselamatan mangsa, jaminan tidak ditawarkan,” katanya.

Peguam Mona Anak Leonard Lubon yang mewakili tertuduh memohon jaminan diberikan kepada anak guamnya kerana tertuduh tidak mempunyai risiko untuk melarikan diri selain memberi kerjasama dengan pihak polis sejak ditahan Sabtu lepas.

“Anak guam saya berjanji tidak akan mengganggu anak kandungnya itu dan dia juga setuju jika ada syarat lain dikenakan seperti melaporkan diri di balai polis setiap bulan,” kata peguam.

Mahkamah kemudian tidak membenarkan tertuduh diikat jamin dan menetapkan 21 Okt ini untuk sebutan kes. – BERNAMA


Tangguh bubar Parlimen: Tidak timbul isu keabsahan kerajaan – Ismail Sabri

KUALA LUMPUR: Tidak timbul isu keabsahan kerajaan ketika ini susulan menteri Kabinet dari Perikatan Nasional mengutuskan surat kepada Yang di-Pertuan Agong untuk menangguhkan pembubaran Parlimen, kata Perdana Menteri Datuk Seri Ismail Sabri Yaakob.

Beliau berkata, mengikut Perlembangaan Persekutuan, kerajaan akan hilang sokongan apabila Ahli Parlimen menarik sokongan hingga sokongan yang diterima kurang daripada 112 atau majoriti mudah.

“Kalau sokongan Ahli Dewan Rakyat masih lagi utuh, tidak ada perubahan… jadi tidak ada lah isu yang mengatakan kerajaan tumbang.

“Kalau menteri Kabinet tulis surat dia kata letak jawatan sekalipun, Kabinet masih berfungsi dan kerajaan masih berfungsi… tiada kesan pada keabsahan kerajaan kerana Ahli Parlimen masih memberi sokongan seperti biasa,” katanya kepada pemberita selepas sambutan Maulidur Rasul Peringkat Kebangsaan 1444 Hijrah/ 2023 Masihi di Pusat Dagangan Dunia Kuala Lumpur (WTCKL) di sini hari ini.

Ismail Sabri berkata situasi kerajaan tumbang apabila Ahli Parlimen menarik sokongan boleh dilihat ketika Tan Sri Muhyiddin Yassin menjadi Perdana Menteri dan seluruh Kabinet terpaksa meletakkan jawatan.

Ismail Sabri berkata surat yang dihantar oleh menteri-menteri berkenaan adalah untuk meminta Parlimen tidak dibubarkan, namun kuasa untuk pembubaran adalah di bawah Perdana Menteri dan Yang di-Pertuan Agong.

Terdahulu, Ismail Sabri mengiringi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah ke majlis itu.

Pada Khamis, Timbalan Presiden PAS, Datuk Seri Tuan Ibrahim Tuan Man mengesahkan menteri-menteri Perikatan Nasional (PN) menyerahkan surat kepada Istana Negara bagi menyatakan ketidaksetujuan untuk Parlimen dibubarkan bagi melaksanakan Pilihan Raya Umum Ke-15 (PRU15) pada tahun ini.

Kandungan surat itu agar PRU15 tidak dilaksanakan tahun ini sebaliknya menumpukan perhatian untuk persiapan menghadapi risiko banjir besar pada hujung November ini susulan fenomena Monsun Timur Laut.

Surat berkenaan adalah hasil mesyuarat menteri serta Ahli Parlimen PN selepas menghadiri Majlis Makan Malam Pengerusi PN dan Penyerahan Watikah Ketua Badan Perhubungan Kawasan PN Selangor, di Glenmarie Shah Alam pada Rabu. – BERNAMA


Kerajaan ada 148 MP, tiada keperluan tarik sokongan pembangkang

PONTIAN: UMNO tidak terlibat sama sekali dalam tindakan menarik sokongan dua Ahli Parlimen daripada Perikatan Nasional (PN) untuk menyokong Perdana Menteri, Datuk Seri Anwar Ibrahim.

Ahli Majlis Kerja Tertinggi, Datuk Seri Ahmad Maslan berkata, tiada keperluan untuk menarik sokongan daripada pihak pembangkang kerana Kerajaan Perpaduan kini memiliki 148 Ahli Parlimen.

Timbalan Menteri Kewangan I itu juga menegaskan, tiada pimpinan UMNO yang terlibat dalam memujuk Ahli Parlimen PN meskipun Parti Pribumi Bersatu Malaysia (Bersatu) pernah menarik sokongan 16 Ahli Parlimen UMNO selepas Pilihan Raya Umum ke-14 (PRU14) lalu.

“Perdana Menteri tidak menyuruh sesiapa. Saya berada di bawah beliau, saya timbalan beliau (Kementerian Kewangan), tidak pernah disuruh untuk saya melakukan perkara-perkara sebegitu kerana kerajaan sekarang kuat dan stabil.

“Sebagai contoh, Belanjawan 2024 tiada pembangkang yang bangkit untuk belah bahagi dan pengundian kerana mereka (pembangkang) tahu kehadiran begitu ramai di pihak kerajaan tidak mungkin mereka menang sebarang undian di Parlimen,” katanya seperti dilapor Sinar Harian.

Pada Jumaat, Setiausaha Agung PN, Datuk Seri Hamzah Zainudin dilapor berkata, PN sedang mengumpul bukti berhubung dakwaan ugutan diterima Ahli Parlimen pembangkang supaya menyokong Kerajaan Perpaduan.

Mengulas lanjut, Ahmad yang juga Timbalan Pengerusi UMNO Johor berkata, kesemua Ahli Parlimen tidak kira daripada apa jua parti terikat dengan akta anti lompat.

“Jika sebelum ini, lompat-melompat terjadi apabila kerajaan tidak stabil, namun pada masa kini sudah ada akta lompat parti, mereka ( Ahli Parlimen) sudah tidak boleh keluar daripada parti mereka.

“Mereka boleh nyatakan sokongan tetapi jika mereka keluar daripada parti mereka, akan berlaku pilihan raya kecil (PRK) di kawasan mereka berdasarkan undang-undang akta lompat parti.

“Apa yg berlaku kepada Kuala Kangsar (Datuk Iskandar Dzulkarnain Abdul Khalid) dan Labuan, Datuk Suhaili Abdul Rahman, mereka tidak keluar daripada Bersatu, tetapi mereka nyatakan sokongan kepada Perdana Menteri,” katanya.

Isnin lalu, Suhaili dalam satu kenyataan menyatakan sokongannya kepada Perdana Menteri dan ia dibuat selepas mengambil kira semua permasalahan rakyat Labuan yang berdepan dengan kos sara hidup semakin tinggi serta gangguan bekalan air dan bekalan elektrik yang berterusan.

Beliau ialah Ahli Parlimen kedua daripada PN yang bertindak sedemikian selepas Iskandar Dzulkarnain melakukan perkara sama pada 12 Oktober lalu.

Author

Fazleen Safina Abd Jamil

View all posts

View all posts


Warga emas rentung kebakaran empat kenderaan di PJ

PETALING JAYA: Seorang lelaki warga emas ditemui rentung selepas keretanya terbakar bersama empat kenderaan yang lain di tempat letak kereta di Jalan PJS 6/G, di sini, pada Sabtu.

Penolong Pengarah Bahagian Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mukhtar berkata, pihaknya menerima panggilan insiden itu pada jam 2.45 pagi Sabtu.

Katanya, seramai lima anggota serta sebuah jentera keluaran Balai Bomba dan Penyelamat (BBP) Jalan Penchala dikerahkan ke lokasi kejadian untuk memadamkan kebakaran.

“Setibanya di lokasi, bomba mendapati kebakaran melibatkan empat kenderaan yang diparkir di tempat tersebut.

Antara kereta yang terbakar adalah Ford Telestar sebanyak 100 peratus diikuti Naza Citra (50 peratus), Proton Wira (5 peratus) dan sebuah lori jenis Daihatsu (5 peratus),” katanya dalam kenyataan pada Sabtu.

Menurut Mukhlis, pemeriksaan mendapati seorang lelaki warga emas berada di dalam salah satu kereta yang tebakar.

“Terdapat satu mangsa lelaki tempatan berusia 67 tahun ditemui rentung terbakar dalam sebuah kereta jenis Naza,” katanya.

Author

View all posts


Lelaki ragut wanita hingga cedera ditahan

GEORGE TOWN: Polis menahan seorang lelaki yang juga penagih dadah kerana terlibat dalam kejadian ragut beg tangan seorang wanita sehingga mangsa cedera di tangan, di Lorong Selamat, di sini Khamis lepas.

Ketua Polis Daerah Timur Laut, ACP Soffian Santong berkata, lelaki tempatan berusia 37 tahun itu ditahan di Simpang Ampang, Seberang Perai Selatan (SPS) dekat sini, pukul 12.15 tengah malam semalam (14 Jan), hasil risikan dan intipan dijalankan pihak polis.

“Berdasarkan siasatan awal mendapati lelaki yang tidak bekerja itu disyaki terlibat dengan beberapa kes ragut di negeri ini termasuk dua kes ragut di kawasan George Town tahun ini.

“Susulan penahanan lelaki itu, polis turut merampas beberapa barangan antaranya dua buah telefon bimbit, baju, topi keledar, tiga kad bank dan wang tunai, serta menyita sebuah motosikal jenis Yamaha Lagenda untuk siasatan lanjut,” katanya.

Soffian berkata, hasil saringan air kencing mendapati suspek positif dadah jenis methapethamine, selain turut mempunyai lima rekod jenayah lampau dan kini direman sehingga 18 Jan, bagi membantu siasatan menurut Seksyen 394 Kanun Keseksaan kerana menyamun dengan mendatangkan kecederaan.

Video kejadian ragut itu tular dalam laman sosial dan pihak polis turut mengesahkan menerima laporan mengenai insiden wanita itu, dilihat diragut seorang lelaki yang menunggang motosikal jenis Yamaha Lagenda berwarna hitam.

Lelaki itu menghampiri dan meragut beg tangan mangsa yang disangkut di atas bahu kanannya menyebabkan mangsa mengalami kecederaan pada tangan kanan selain turut mengalami kerugian kira-kira RM2,800. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


6 Mac keputusan permohonan Emilia pinda pernyataan

KUALA LUMPUR: Emilia Hanafi, 43, sebelum ini tampil menjelaskan tidak pernah memfailkan harta sepencarian ke atas bekas suaminya, Datuk Wira SM Faisal SM Nasimuddin walaupun sudah tujuh tahun berpisah.

Namun, ibu kepada tiga anak itu terkejut apabila menerima tuntutan harta sepencarian daripada ‘taikun’ perniagaan itu awal September tahun lalu.

Faisal menuntut rumah kelamin nama bersama yang ditinggalkan tanpa berpenghuni sejak 2016 kerana tidak diberikan kunci kepada Emilia dan anak-anak mereka.

Enggan tunduk mengalah, Emilia kini bangkit sebagai defendan mempertahankan hak anak-anaknya.

Peguam syarie mewakili Emilia sebagai defendan, Azmi Mohd Rais dari firma guaman
Zulkifli Yong Azmi & Co berkata, pada hari ini, di hadapan pendaftar Mahkamah Syariah Kuala Lumpur, di mana satu permohonan interlokutori (kebenaran meminda pernyataan pembelaan dan tuntutan balas kes harta sepencarian).

“Kes ini diteliti oleh hakim, Abdul Shukor.

“Pihak defendan dan plaintif saling bertukar hujahan bertulis.

“Tarikh seterusnya 6 Mac untuk keputusan permohonan, ” katanya kepada MEDIA VARIASI.

Turut hadir pembantu Azmi, Ain Mawaddah Mohd Adanan dari firma sama dan peguam, Za’im Noor Alim dari firma guaman Nazri Yahya & Co.

Peguam mewakili SM Faisal, Ummi Kartini hadir namun anak guamnya tidak hadir.

Emilia hadir bersama peguamnya dan wakil Persatuan Pengguna Islam Malaysia dan Sisters In Islam.

Pengerusi Bersama Kumpulan Naza itu membuat tuntutan terhadap sebuah rumah terletak di Serene Kiara bernilai kira-kira RM6 juta yang dimiliki secara bersama oleh kedua-dua mereka.

Rumah berkenaan dibeli pada tahun 2009 dan dijadikan rumah kelamin sepanjang tempoh perkahwinan mereka, telah dituntut SM Faisal pada 17 Mac lalu.

Untuk rekod, Emilia dan Faisal mendirikan rumah tangga pada 2004 dan dikurniakan tiga cahaya mata.

Mereka bercerai pada 29 Januari 2016.

Semasa penghakiman kes cerai, tiada perintah berkenaan harta sepencarian.

Ketika ini, Faisal menghadapi pertuduhan di Mahkamah Majistret menyebabkan kecederaan ke atas Emilia yang ketika kejadian merupakan isterinya di sebuah rumah di Desa Sri Hartamas, Kuala Lumpur antara 12.30 tengah hari dan 4.30 petang.

Pertuduhan itu dibuat mengikut Seksyen 323 Kanun Keseksaan dan boleh dihukum di bawah Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya jika sabit kesalahan.

Author

Tun Puteh Wanti

View all posts

View all posts


600 kotak pakaian musim sejuk untuk pelarian Syria

BUKIT JELUTONG: Sebanyak 600 kotak pakaian musim sejuk yang dikumpulkan sejak 2 Oktober lalu berlepas dari Port Klang pada jam 5 petang ini.

Ketua Pegawai Strategik Syria Care, Nurdiena Mohd Mardzi berkata, ratusan kotak berkenaan dijangka dapat memanfaatkan 2,000 pelarian Syria dari 500 keluarga yang berhadapan musim sejuk.

Katanya, sebanyak RM114,000 hasil kutipan dana awam untuk menampung kos logistik dari Malaysia ke Syria.

“Kami tidak menyangka kemurahan hati rakyat Malaysia merealisasikan projek “Warm Their Winter” Pengumpulan Pakaian Musim Sejuk untuk Pelarian Syria berjaya dicapai dalam tempoh seminggu.

“Sepanjang projek ini berlangsung, seramai 40 orang sukarelawan daripada MSU, UITM, AITAF dan orang persendirian telah datang membantu, ‘flag off’ hari ini disemarakkan dengan kehadiran artis, Saiful Apek.

“Hasil kerjasama daripada kesemua sukarelawan yang hadir, kotak telah selesai dimuat naik ke dalam kontena. Kontena dijangka berlepas ke Port Klang pada jam 5 petang ini,” katanya kepada MEDIA VARIASI selepas Flag Off Projek Pengumpulan Pakaian Musim Sejuk Untuk Syria yang dilancarkan di sini hari ini.

Turut hadir, artis Saiful Apek dan Pengurus Pemasaran Yayasan Ez Prihatin, Muhammad Zulfadhli.

Dalam pada itu, Muhammad berkata, kutipan dana untuk tujuan misi adalah RM1.7 juta setakat ini, namun masih memerlukan sumbangan tambahan dan sokongan untuk bekalan alat pemanas, makanan, baju tebal.

“Walaupun ini projek pertama berkolaborasi dengan NGO untuk melaksanakan misi ke luar negara, tetapi usaha kita masih bertumpu dalam Malaysia seperti misi banjir dan sebagainya.

“Projek ini akan diteruskan bagi zon Selatan di Universiti Islam Antarabangsa Malaysia kampus Pagoh, Muar, Johor yang akan bermula pada 17 sehingga 24 Oktober 2022.

“Orang ramai yang berada di Johor, Melaka dan Singapura dialu-alukan untuk hadir memberi sumbangan dan sokongan,” katanya.

Orang ramai yang ingin menyumbang boleh layari laman sesawang www.syriacare.org.my/warmtheirwinter.

Author

Tun Puteh Wanti

View all posts

View all posts


Polis nafi ratusan motosikal RXZ hilang

KUALA NERUS: Polis Terengganu hari ini menafikan satu berita yang tular di media sosial baru-baru ini yang mendakwa kononnya ratusan motor ‘hilang’ semasa berlangsung program RXZ Members 4.0 2022 di sini Sabtu lepas.

Ketua Polis Terengganu Datuk Rohaimi Md Isa berkata pihaknya hanya menerima dua laporan berhubung kehilangan motosikal pada hari berkenaan, sama sekali jauh berbeza dengan jumlah yang ditularkan oleh warga net.

“Cuma dua buah sahaja motosikal yang (dilaporkan) hilang dan ada satu kemalangan maut melibatkan peserta program RXZ Members yang dalam perjalanan dari Selangor ke Kuala Terengganu.

“Jangan cepat percaya dengan media sosial kerana boleh pening kita dibuatnya,” katanya selepas menghadiri Istiadat Penganugerahan Pingat Jasa Pahlawan Negara di Universiti Sultan Zainal Abidin (UniSZA), hari ini.

Turut hadir, Menteri Besar Terengganu, Datuk Seri Dr Ahmad Samsuri Mokhtar dan Timbalan Pengarah Pengurusan (Perkhidmatan/Perjawatan) Bukit Aman, Datuk Mohd Alwi Zainal Abidin.

Pada majlis itu seramai 668 orang penerima termasuk anggota, pegawai dan pesara polis dari negeri ini dianugerahkan pingat tersebut sebagai penghargaan di atas jasa bakti serta pengorbanan mereka kepada negara. – BERNAMA


Himpunan ‘Freedom for Palestine’ dikritik hebat, Dr. Musa mohon maaf

PETALING JAYA: Pengerusi Viva Palestina Malaysia (VPM), Datuk Dr. Musa Mohd. Nordin membuat permohonan maaf atas beberapa insiden yang berlaku sepanjang penganjuran perhimpunan aman ‘Freedom for Palestine’ di Dataran Merdeka, Kuala Lumpur semalam.

Ia susulan beberapa peserta yang hadir ke acara tersebut mengecam pihak penganjur kerana dikatakan meletakkan pelbagai syarat termasuk melarang penggunaan sepanduk yang mengecam Presiden Israel, Benjamin Nentayahu.

Dr. Musa menerusi ciapan di aplikasi X berkata, peraturan yang diambil pihak penganjur adalah selaras dengan arahan dikeluarkan Polis Diraja Malaysia (PDRM) agar perhimpunan itu berada dalam sempadan kemanusiaan.

“PDRM memberi arahan yang jelas kepada pasukan keselamatan kami untuk mengambil tindakan pantas terhadap ucapan kebencian, poster dan ejen provokator yang berniat untuk menggagalkan perhimpunan kemanusiaan dan aman kami.

“Namun demikian, saya difahamkan terdapat beberapa pihak yang kurang berpuas hati dengan cara kelangsungan perhimpunan kami. Oleh yang demikian, bagi seluruh pihak VPM kami memohon maaf atas segala kekurangan,” katanya hari ini.

Sementara itu, berhubung lauangan takbir ‘Allahuakbar’, beliau menegaskan perkara tersebut tidak perlu dijadikan isu kerana ramai tetamu jemputan turut melaungkan takbir ketika berucap.

Ini kerana Presiden Pertubuhan Ikram Malaysia (Ikram), Badlishah Sham Baharin dan Nurul Izzah Anwar turut melaungkan takbir ketika berucap.

“Takbir bukan isu, Naib Presiden Parti Keadilan Rakyat (PKR), Nurul Izzah dan Presiden Ikram Badlishah Sham Baharin bertakbir ketika berucap. Ramai yang bertakbir yang kami tidak hentikan.

“MC (juruacara) hanya mengingatkan bahawa ini adalah perhimpunan berbilang agama dan kita patut membuat nyanyian yang semua orang boleh sertai,” jelasnya.

Terdahulu, ramai menyifatkan himpunan berkenaan sebagai gagal kerana penganjur tidak memfokuskan tujuan sebenar iaitu bersolidariti untuk Palestin. – Kosmo

Authors

Media Variasi

View all posts

Diyana Rahip

View all posts

View all posts

View all posts


KBS percaya BWF ada sebab kukuh beri pengiktirafan kepada Chong Wei

BALIK PULAU: Kementerian Belia dan Sukan (KBS) percaya Persekutuan Badminton Dunia (BWF) mempunyai sebab yang kukuh sebelum mereka memutuskan untuk memberi pengiktirafan kepada lagenda badminton negara, Datuk Lee Chong Wei.

Menteri Belia dan Sukan, Hannah Yeoh berkata, pengiktirafan kepada Chong Wei dalam Hall of Fame 2023 BWF itu juga berdasarkan data dan statistik oleh BWF.

“Saya ada di sana semasa beliau (Chong Wei) dan Lin Dan menerima anugerah dan pengiktirafan itu…kalau kita lihat data serta statistik saya percaya BWF mempunyai sebab yang kukuh sebelum mereka memberi pengiktirafan itu.

“Kita juga bangga dengan pencapaian Lee Chong Wei,” katanya kepada pemberita selepas Flag-Off Separuh Maraton Balik Pulau 2023 di Kompleks Sukan Balik Pulau di sini hari ini.

Hannah berkata demikian ketika diminta mengulas kenyataan bekas jaguh badminton Indonesia, Taufik Hidayat dalam satu video yang viral di media sosial, seakan tidak bersetuju dengan pemilihan Chong Wei untuk pengiktirafan tersebut.

Dalam video itu, Taufik mengakui bahawa Lin Dan lebih layak mendapat pengiktirafan itu, namun beliau mempersoalkan kewujudan nama pemain Malaysia berkenaan dalam senarai itu.

Pada 26 Mei lepas, Chong Wei, 41, dan Lin Dan dimasyhurkan dalam Hall of Fame BWF atas kejayaan dan sumbangan mereka terhadap sukan badminton kerana muncul sebagai pemain perseorangan lelaki paling dominan ketika era kegemilangan mereka.

Penguasaan Chong Wei dalam arena badminton menyaksikan beliau meraih 47 gelaran Siri Super atau Jelajah Dunia BWF sepanjang 19 tahun penglibatannya dan memegang gelaran nombor satu dunia selama 349 minggu.

Pemain kelahiran Pulau Pinang itu merupakan atlet badminton paling berjaya Malaysia dengan tiga pingat perak Sukan Olimpik iaitu Beijing 2008, London 2012 dan Rio 2016, serta tiga gelaran naib juara Kejohanan Dunia pada 2011, 2013 dan 2015.

Terdahulu, seramai 4,000 peserta dari 24 negara menyertai separuh maraton Balik Pulau itu yang turut dihadiri Ahli Parlimen Balik Pulau, Datuk Datuk Muhammad Bakhtiar Wan Chik. – BERNAMA


Tahfiz TVET: Kerajaan cadang wujud pusat kemahiran bertauliah berhampiran tahfiz

SHAH ALAM: Kerajaan bercadang mewujudkan pusat kemahiran bertauliah berhampiran maahad tahfiz, dalam usaha menggalakkan dan memudahkan pelaksanaan Tahfiz Program Latihan Teknikal dan Pendidikan Vokasional (Tahfiz TVET).

Timbalan Menteri Sumber Manusia, Mustapha Sakmud berkata, kerajaan akan membantu pihak tahfiz dari sudut logistik atas faktor kekangan lokasi jauh daripada pusat latihan dan daripada golongan B40.

“Kita cuba pembelajaran kemahiran secara dalam talian, tetapi kita akan bekerjasama dengan pusat bertauliah yang dekat dengan lokasi mereka.

“Kalau pusat jauh dari tahfiz dan dalam kalangan B40, kerajaan boleh bantu dari segi logistik,” katanya.

Beliau berkata demikian pada Majlis Iftar Ramadan Persatuan Pusat Bertauliah Sistem Latihan Dual Nasional (SLDN) dgn kerjasama Dunia Melayu Dunia Islam (DMDI) Putrajaya, di Pusat Konvensyen Shah Alam (SACC), di sini.

Yang turut hadir, Presiden Persatuan PB SLDN, Datuk Joyah Abd Rashid.

Mustapha yang juga Ahli Parlimen Sepanggar berkata, tenaga pengajar untuk melaksanakan program Tahfiz TVET juga setakat ini mencukupi.

“Kita sudah mula pelaksanaan ini beberapa tahun lalu, dan mahu kekalkan momentum supaya lebih ramai anak tahfiz mengikuti kursus kemahiran yang disediakan kerajaan,” katanya.

Media sebelum ini melaporkan, kerajaan bersetuju menyumbangkan dana RM2 juta kepada Yayasan Gabungan Persatuan Institusi Tahfiz al-Quran Kebangsaan (PINTA) untuk memperkasa institusi maahad tahfiz di negara ini.

Untuk rekod, terdapat 175,000 pelajar tahfiz membabitkan 1,199 maahad tahfiz berdaftar manakala 125,000 pelajar tahfiz lagi di maahad tahfiz yang tidak berdaftar.

Perdana Menteri, Datuk Seri Anwar Ibrahim juga bersetuju supaya Pelan Tindakan Dasar Pendidikan Tahfiz Negara (DPTN) 2.0 dan Garis Panduan Pengurusan Institusi Tahfiz dilancarkan, kesinambungan kepada Pelan Tindakan DPTN 2016-2020.

Program itu bertujuan melatih pelajar tahfiz (huffaz) untuk memiliki kemahiran seperti elektrikal, membaiki motor, membaiki pendingin hawa bagi mendapatkan sijil, diploma dan ijazah.

Author

Tun Puteh Wanti

View all posts

View all posts


Dulu ketawakan Anfield, kini sedih keadaan Old Trafford – Gary Neville

BEKAS kapten Manchester United, Gary Neville menilai kemerosotan kelab itu bukan hanya aksi dalam padang tetapi juga berkaitan aspek infrastruktur.

Manchester United berada pada paras terendah musim ini. Bermua dengan dua kekalahan kepada Brighton & Hove Albion dan Brentford, The Red Devils kini terperosok di dasar Liga Perdana Inggeris.

Hujung minggu ini ujian lain pula yang datang apabila perlu berhadapan Liverpool, lawan dengan sejarah permusuhan yang panjang.

Kedua-dua pasukan bertukar ‘nasib, dengan Liverpool kini konsisten mengejar kejuaraan manakala dominasi United terhenti sejak ditinggalkan Sir Alex Ferguson pada 2013.

Namun, United tidak hanya ketinggalan dari segi aspek permainan saja. Gary Neville menyebut bagaimana Liverpool kini berubah wajah 100 peratus termasuk pelaburan dan pembangunan infrastruktur seperti tempat latihan dan stadium.

Walhal, ketika era dominasi United, Neville masih ingat lagi bagaimana mereka mentertawakan Anfield yang ketinggalan zaman. Sekarang dia melihat Old Trafford sebagai salah satu simbol teruknya pengurusan sekarang.

“Saya dulu biasanya gelak lihat Anfield ketika bertandang ke sana dan membandingkannya dengan Old Trafford. Saya selalu berfikir ‘mereka takkan dapat mengejar, mereka ketinggalan terlalu jauh’.

“Sekarang mereka membangunkan grandstand kedua di belakang gawang, tempat para penyokong lawan. Grandstand utamanya sekarang hebat. Anfield akan jadi stadium yang lebih moden berbanding Manchester United dan Old Trafford dalam 12 bulan,” ujarnya di podcast The Diary of A CEO, seperti dilapor Liverpool Echo.

Tambah Gary Neville, perkara ini tidak boleh dimaafkan.

“Dalam 20 tahun, Manchester United tidak melabur untuk stadium, dan mereka juga tidak melabur banyak ke tempat latihan. Ini kelab yang sedang alami kesukaran.

“Saya sudah mengatakannya dalam beberapa tahun terakhir, bahawa satu-satunya perkara yang dapat mengubah semua ini adalah pemilik. Ada benda busuk yang tertanam di dalam kelab,” katanya lagi.

Author

Media Variasi

View all posts

View all posts


Kakitangan IPT rugi setengah juta diperdaya ‘Love Scam’

Ketua Polis Daerah Kuala Terengganu, ACP Abdul Rahim Md Din berkata, kejadian bermula pada Julai 2020 selepas mangsa berkenalan dengan seorang lelaki warga asing menerusi laman sesawang mencari jodoh.

Beliau berkata sejak itu, suspek sering kali meminta wang daripada mangsa atas pelbagai alasan termasuk untuk meminjam dan sebagai tanda kasih sayang.

“Sepanjang perkenalan mereka dari 2020 hingga 2023, mangsa telah melakukan 22 pindahan wang ke akaun yang berbeza-beza sehingga mencapai jumlah RM500,000.

“Suspek juga mengarahkan mangsa supaya membuang segala bukti seperti resit pindahan wang ke akaun yang diberikan,” katanya dalam kenyataan hari ini.

Abdul Rahim berkata, disebabkan rasa sayang dan percaya, mangsa menurut semua arahan suspek tanpa curiga dan memikirkan akibatnya di kemudian hari.

Menurut beliau, mangsa hanya menyedari dirinya ditipu selepas dimaklumkan rakannya bahawa lelaki yang juga buah hatinya itu bukanlah individu yang sering berhubung dengannya selama ini.

“Mangsa membuat laporan polis pada Ahad lepas selepas kehilangan wang simpanan dan wang pinjaman peribadi berjumlah setengah juta,” katanya.

Sehubungan itu, beliau menasihatkan orang ramai supaya lebih berhati-hati dengan segala taktik penipuan oleh penjenayah yang telah memperdaya ramai mangsa. – BERNAMA


PH tangguh bubar DUN P.Pinang, Selangor dan N.Sembilan, fokus masalah banjir

CYBERJAYA: Majlis Presiden PH sebulat suara mengesahkan tidak akan membubarkan Dewan Undangan Negeri (DUN) bagi negeri di bawah pentadbiran PH.

Mereka berkata dalam kenyataan bersama yang dikongsi menerusi Facebooknya pada Sabtu, keputusan itu dibuat supaya kerajaan-kerajaan negeri PH dapat memberi tumpuan kepada masalah banjir.

“Kerajaan Negeri PH fokus bantu rakyat hadapi banjir. Tidak bubar DUN. Pertama, PH tolak kerakusan pemerintah memaksa pilihan raya kepada rakyat yang derita susah hadapi banjir.

“Kedua, Jentera kerajaan yang sah dan ada mandat sepatutnya diberi ruang tumpu persiapan tangani banjir serta bantu mangsa banjir dan bukan tumpu pilihan raya,” katanya.

Author

Faridah Amiratul

View all posts

View all posts


Jutawan hartanah saman penyebar fitnah di TikTok

KUALA LUMPUR: RM10 juta! Itulah harga yang dituntut oleh jutawan hartanah, Azlan Al Amin ketika memfailkan tuntutan terhadap pemilik akaun TikTok, Matmovha.

Tuntutan itu berhubung tiga hantaran video yang tular dimuat naik di aplikasi TikTok pada 26 Jun lalu, lebih 500,000 tontonan.

Peguam dari firma HWAM, Datuk Wan Azmir Wan Majid yang mewakili jutawan berkenaan memberitahu, hantaran video bertajuk ‘Azlan Al Amin nak tetak orang’ yang menyebabkan reputasi dan maruahnya sebagai pemilik syarikat hartanah tercalar.

“Kami dapati Matmovha adalah satu akaun khusus dicipta hanya untuk memuat naik video-video anak guam kami (Azlan) sahaja.

“Azlan juga mendapati video-video di akaun Tiktok @Matmovha telah dipadam sebelum jam 1, pada 3 Ogos lalu. Satu laporan polis telah dibuat Azlan di Jerteh.

“Pemilik akaun sudah dikenal pasti dan sebenarnya dia terbabit dalam perjanjian bersama Azlan bagi pembelian satu lot banglo yang masih dalam proses pecah lot di mana kaedah bayaran bagi pembelian hartanah tersebut adalah secara ansuran bulanan sebanyak RM500.

“Pembeli membuat bayaran deposit sebanyak RM10,000. Namun, pembeli hanya membuat pembayaran ansuran bulanan sebanyak sekali atau dua kali sahaja.

“Kegagalan pembeli membuat pembayaran lanjut adalah satu pelanggaran terma dan syarat perjanjian jual beli tersebut.

“Pembeli kemudian telah memohon untuk membatalkan pembelian hartanah tersebut dan meminta anak guam kami untuk membuat pembayaran deposit dan bayaran ansuran bulanan yang telah dibuat sebanyak RM10,500.

“Pembayaran balik kepada pembeli adalah sebanyak RM11,200 telah diberikan dengan lebihan RM700 sebagai sagu hati kepada pembeli,” katanya pada sidang media di Menara Dato Onn di sini hari ini.

Turut hadir peguam bersama Datuk Abu Bakar Isa Ramat dan Norhazira.

Bagaimanapun kata Azlan, pada 11 Oktober 2021, pembeli telah hadir ke rumah ibu bapa Azlan dengan agresif, pembeli telah memandu kereta dalam keadaan laju dan berbahaya di laluan masuk ke rumah Azlan.

“Pembeli dalam keadaan marah serta menjerit-jerit dan berulang kali membuat ancaman maut kepada keluarga saya.

“Berikutan tindak-tanduk dan kelakuan pembeli yang secara jelas bahaya, saya telah bersedia dengan pisau sebagai perlindungan diri dan bagi meredakan tindakan agresif lelaki itu dipercayai ada masalah mental.

“Saya telah menjelaskan kepada pembeli tersebut bahawa apa-apa jua tindakan pembatalan kerana kegagalan membuat bayaran bulanan hendaklah mengikut prosedur dan seharusnya berurusan di pejabat penjual.

“Pada awalnya dia kelihatan boleh terima dan mengucapkan terima kasih namun saya telah dapati dia merakam video secara tersembunyi.

“Kemudiannya tersebar video di aplikasi TikTok yang telah dimanipulasi dan tidak menggambarkan situasi sebenar keadaan pada ketika itu.

“Bagaimanapun, sebaran video-video itu berniat jahat palsu dan tidak menggambarkan situasi sebenar yang berlaku.

“Sehubungan itu, tindakan ini (saman) bukan sahaja untuk membersihkan nama saya tetapi yang penting perbuatan dan budaya fitnah ini perlu dihentikan tak kiralah pada sesiapapun.

“Bahaya fitnah ini kerana ia boleh memusnahkan seluruh kehidupan dan masa depan seseorang.

Author

Tun Puteh Wanti

View all posts

View all posts


Kerajaan Perpaduan diharap pastikan tiada diskriminasi OKU dalam pendidikan, pekerjaan

KUALA LUMPUR: Kerajaan Perpaduan diharap akan memberi peluang sama rata kepada orang kurang upaya (OKU) di negara ini untuk mendapatkan pendidikan tinggi dan pekerjaan bagi meningkatkan kualiti hidup golongan itu, kata Senator, Datuk Ras Adiba Radzi.

Presiden Persatuan OKU Sentral itu juga berkata, persepsi dan pemikiran segelintir masyarakat yang cenderung mendiskriminasi golongan OKU juga harus diubah.

“Jangan diskriminasi kami kerana keadaan fizikal dan keadaan kurang upaya kami.

“Saya harap Perdana Menteri ke-10, Datuk Seri Anwar Ibrahim akan beri kami (OKU) sokongan yang diperlukan agar komuniti (OKU) terus diperkasa dan diberi hak yang saksama,” katanya pada sambutan Hari OKU Antarabangsa 2022 Yayasan Sime Darby dekat sini baru-baru ini.

Ras Adiba yang juga Pengerusi Pertubuhan Berita Nasional Malaysia (Bernama) berkata demikian ketika ditanya mengenai harapannya tentang perkara yang perlu diberi perhatian oleh Kerajaan Perpaduan untuk golongan OKU sempena Hari OKU Antarabangsa kali ini.

Hari OKU Antarabangsa disambut pada 3 Dis setiap tahun.

Ras Adiba juga berharap institusi pengajian tinggi di seluruh negara dapat memberikan perhatian kepada keperluan dan kemudahan untuk OKU bagi memastikan golongan itu turut sama menikmati pendidikan tinggi yang berkualiti. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Zeti akan dipanggil sebagai saksi dalam perbicaraan 1MDB Najib

KUALA LUMPUR: Bekas Gabenor Bank Negara Malaysia (BNM), Tan Sri Dr Zeti Akhtar Aziz akan dipanggil sebagai saksi pendakwaan dalam perbicaraan kes 1Malaysia Development Berhad (1MDB), Datuk Seri Najib Tun Razak.

Isu memanggil Zeti untuk memberi keterangan timbul selepas peguam utama bekas Perdana Menteri itu, Tan Sri Muhammad Shafee Abdullah bertanyakan satu soalan kepada saksi ke-39 pendakwaan, bekas Pengarah Bukan Eksekutif AmBank Cheah Tek Kuang, 75, mengenai kehadiran ahli perniagaan dalam buruan  Low Taek Jho atau Jho Low di kediaman Zeti.

Selepas soalan itu diajukan kepada Cheah, Timbalan Pendakwa Raya Kanan Datuk Seri Gopal Sri Ram memberitahu Hakim Datuk Collin Sequerah bahawa soalan itu boleh ditanya kepada Zeti kemudian kerana pihak pendakwaan akan memanggil beliau untuk memberi keterangan dalam kes ini.

“Kami akan memanggil Zeti dan soalan ini boleh diajukan kepada beliau. Beliau mempunyai jawapan,” kata Sri Ram.

Terdahulu, Cheah disoal balas oleh Muhammad Shafee pada perbicaraan kes rasuah dan pengubahan  wang haram Najib melibatkan dana RM2.3 bilion milik 1MDB.

Muhammad Shafee: Adakah anda pernah melawat rumah Gabenor (Zeti)?

Cheah: Sekali untuk sambutan Hari Raya.

Muhammad Shafee: Adakah kamu pernah nampak Jho Low di rumah itu?

Cheah: Tidak. Saya amat pasti.

Muhammad Shafee: Saya dapat maklumat yang boleh dipercayai bahawa Jho Low kerap melawat rumah Zeti.

Cheah: Saya tidak tahu.

Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.

Perbicaraan bersambung esok. – BERNAMA


Polis Perak serbu 11 ‘syurga’ penagih, rampas dadah lebih RM35,000

IPOH: Polis merampas pelbagai jenis dadah dianggarkan bernilai RM35,000 dalam ‘Op Tapis Khas’ yang menyaksikan 11 ‘syurga’ penagih dadah diserbu dalam operasi tiga hari itu, di seluruh negeri.

Ketua Polis Perak, Datuk Seri Mohd Yusri Hassan Basri berkata, operasi yang dimulakan Isnin lepas itu berjaya menahan 530 individu terdiri daripada 517 warganegara dan 13 bukan warganegara berusia lingkungan 17 hingga 67 tahun.

“Daripada jumlah itu seramai 522 orang lelaki dan lapan perempuan telah ditahan dalam 11 lokasi serbuan aktiviti penagihan dadah.

“Seramai 50 orang telah ditahan di bawah kesalahan pengedaran dadah, 178 orang bagi kesalahan memiliki dadah dan 302 penagih telah disiasat di bawah Seksyen 15(1)(a) Akta Dadah Berbahaya (ADB) 1952,” katanya dalam kenyataan di sini hari ini.

Mohd Yusri berkata, pihaknya turut menahan 12 individu yang dikategorikan sebagai ‘orang yang dikehendaki’ manakala sembilan lagi penagih tegar yang diambil tindakan di bawah Seksyen 39C ADB 1952.

Selain itu, sebuah kereta dan wang tunai serta barang kemas berjumlah RM12,518 turut dirampas, katanya. – BERNAMA


Rosmah fail representasi gugur pertuduhan AMLA, perbicaraan dilapangkan

KUALA LUMPUR: Perbicaraan kes pengubahan wang haram dan pengelakan cukai yang dihadapi Datin Seri Rosmah Mansor di Mahkamah Tinggi di sini telah dilapangkan berikutan representasi yang telah difailkan olehnya kepada Jabatan Peguam Negara (AGC)  untuk menggugurkan pertuduhan itu.

Hakim K. Muniandy melapangkan perbicaraan hari pertama itu selepas peguam Rosmah, Datuk Geethan Ram Vincent memaklumkan kepada mahkamah pihak pembelaan telah memfailkan surat representasi pada 3 Mei kepada AGC.

“Dalam surat itu, kami telah membangkitkan fakta-fakta tertentu daripada perbicaraan Rosmah sebelum ini yang melibatkan projek solar, yang beliau telah disabitkan kesalahan. Oleh itu, pihak pembelaan memohon penangguhan perbicaraan hari ini,” kata peguam itu.

Timbalan Pendakwa Raya Ahmad Akram Gharib memaklumkan kepada mahkamah bahawa pihaknya menerima surat berkenaan pada tarikh tersebut.

Beliau berkata pihak pendakwaan memerlukan sekurang-kurangnya dua bulan untuk memutuskan perkara tersebut kerana pihak pembelaan telah membangkitkan isu undang-undang yang serius dalam representasi itu.

“Saya masih belum menetapkan temu janji dengan Peguam Negara (AG) dan pihak atasan untuk memberi taklimat kepada mereka mengenai kandungan representasi itu.

“Pihak pembelaan telah membangkitkan beberapa fakta dan isu baharu… Saya perlu melakukan penyelidikan dan menyediakan penulisan baharu untuk memberi taklimat kepada pihak atasan saya dengan betul.

“Disebabkan isu yang rumit dalam surat itu, saya memerlukan sekurang-kurangnya dua bulan untuk menyelesaikan semuanya,” katanya sambil menambah bahawa pihak pendakwaan tidak mempunyai bantahan untuk melapangkan perbicaraan.

Hakim Muniandy menetapkan 24 Ogos untuk perbicaraan seterusnya dan melapangkan tarikh sebelumnya pada 28 dan 30 Jun; 6, 7, 28 dan 31 Julai serta 1, 2 dan 11 Ogos.

“Jika representasi diterima, sila maklumkan kepada mahkamah,” katanya.

Rosmah, 71, berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).

Isteri bekas Perdana Menteri Datuk Seri Najib Tun Razak itu didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di Kuala Lumpur, antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di Kuala Lumpur dari 1 Mei 2014 hingga 1 Mei 2018.

Pada 1 Sept 2022, Mahkamah Tinggi di sini menjatuhkan hukuman penjara 10 tahun dan denda RM970 juta terhadap Rosmah selepas didapati bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Mahkamah turut memerintahkan Rosmah dipenjara 30 tahun jika gagal membayar denda berkenaan.

Mahkamah Tinggi bagaimanapun membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.

Mahkamah Rayuan menetapkan empat hari dari 11 hingga 14 Julai untuk mendengar rayuan Rosmah. – BERNAMA


Kerana senggugut, kini jadi jutawan minyak urut

PUCHONG: Siapa sangka seorang srikandi tanah air mampu mencipta nama dalam dan luar negara menerusi pengeluaran produk minyak urut moden pertama di Malaysia, Marvelous Massage Gel (MMG).

Pengasas MMG, Lily Abdul Wahab menerusi syarikatnya, Mirath SW Sdn Bhd sudah mengeluarkan lima jenis produk penjagaan kesihatan luaran berasaskan bahan alami daripada herba dan air, dan masih bertahan sejak tujuh tahun lalu.

Lily berkata, disebabkan pengalaman lalu dirinya yang kerap mengalami senggugut yang sangat teruk selain banyak pengilang mengeluarkan minyak urut tradisional secara konvensional, beliau sendiri memilih untuk membuka perniagaan MMG dengan keunikan tersendiri, pada 2018.

Wanita itu berjaya membawa paradigma baharu melalui pengeluaran minyak urut moden, selain membantu golongan wanita bekerjaya yang mahukan perubahan lebih baik dalam aspek bau dan tekstur produk.

“Jika sebelum ini kebanyakan minyak urut agak berminyak dan melekit, selain baunya agak kurang menyenangkan dan melekat pada pakaian, lebih-lebih lagi bagi wanita bekerjaya.

“Dengan MMG, kita mahu ‘educate’ (memberi kesedaran) yang produk berasaskan air ini bukan sahaja membantu dalam kesihatan luaran, ia juga tidak akan mengotorkan dan cepat kering,” katanya.

Beliau berkata demikian pada Majlis Pelancaran Minyak Urut Moden MMG Eternity Lavender terbaharu bersama kira-kira 100 peniaga dan ejen termasuk dari Indonesia diraikan, di sini.

Yang turut hadir, Ketua Pegawai Eksekutif MMG, Wan Ahmad Basheri.

Sementara itu, Lily, yang dahulu bekerja di sektor awam berkata, bukan mudah bagi membuat pendaftaran produk kesihatan kerana standard prosedur yang ketat berbanding kosmetik.

“Bukan mudah untuk produk berasaskan herba dapat kelulusan KKM (Kementerian Kesihatan) dan NPRA (Bahagian Regulatori Farmasi Negara) namun MMG berjaya dapat kelulusan berkenaan kerana ramuan asli dan selamat.

“Ia sesuai untuk membantu kegunaan luaran bagi semua peringkat masyarakat termasuk bayi, lelaki dan yang mempunyai ekzema,” katanya yang turut mempunyai kilang sendiri di Jitra, Kedah.

MMG adalah produk minyak urut losyen unik, tidak berminyak, mudah meresap sepantas 20 saat dan sangat wangi dengan ekstrak lavender, epal hijau dan timun bidara.

Bahan utama adalah minyak kayu putih, menthol crystal dan daun lidah budaya.

Selain minyak urut, MMG juga mengeluarkan produk mandian bidara lemon sesuai untuk semua jenis kulit sebagai mandian pembasmi kuman yang memberi kesegaran dan kulit yang sihat kepada pemakainya.

MMG kini memiliki 2,000 ejen aktif termasuk dari Brunei, Thailand, Indonesia dan Singapura.

Rekod jualan secara fizikal atau ‘offline’ tahun lalu adalah RM5 juta dan sasaran tahun ini adalah RM7 juta.

Author

Tun Puteh Wanti

View all posts

View all posts


Penolong jurutera JKR direman bantu siasatan rasuah lebih RM500,000

KUANTAN: Seorang penolong jurutera Jabatan Kerja Raya (JKR) Raub direman lima hari bermula hari ini, bagi membantu siasatan dakwaan menerima rasuah berjumlah RM516,325, antara 2018 hingga 2022.

Majistret Raja Norshuzianna Shakila Raja Mamat mengeluarkan perintah reman terhadap lelaki berusia 44 tahun itu yang berkhidmat di Bahagian Jalan jabatan tersebut.

Suapan yang dibuat dalam jumlah RM1,000 hingga RM95,000 itu didakwa sebagai balasan untuk mencadangkan syarikat proksi seorang kontraktor sebagai subkontraktor bagi projek pembaikan cerun dan membantu mendapatkan bayaran tuntutan.

Lelaki itu ditahan 6.55 petang semalam ketika hadir memberi keterangan di pejabat Suruhanjaya Pencegahan Rasuah Malaysia (SPRM) di sini, bagi membantu siasatan mengikut Seksyen 17 (a) Akta SPRM 2009. – BERNAMA


Deepavali: Keluarga penghuni penjara dibenar melawat pada 14, 15 November

CYBERJAYA: Sempena sambutan Deepavali yang bakal disambut kurang seminggu sahaja lagi, keluarga penghuni penjara beragama Hindu diberi kelonggaran untuk membuat lawatan.

Jabatan Penjara dalam kenyataan pada Isnin memaklumkan, lawatan itu turut melibatkan Pusat Pemulihan Akhlak, Pusat Pemulihan Khas, Tempat Tahanan Khas dan Sekolah Henry Gurney.

Dalam kenyataan sama, kebenaran lawatan diberi menerusi perjumpaan secara bersemuka pada 14 dan 15 November ini atau secara dalam talian pada 16 hingga 18 November.

“Keluarga yang memilih kaedah bersemuka, waktu lawatan bermula dari 8.15 pagi hingga 4.15 petang,” menurut kenyataan itu.

Kenyataan jabatan itu memaklumkan seorang penghuni dibenar untuk menerima sekali sahaja lawatan daripada ahli keluarga yang membuat janji temu menerusi tiga kaedah tempahan.

Ia sama ada melalui sistem i-Visit di laman web www.prison.gov.my, panggilan telefon dan e-mel atau surat ke institusi berkenaan.

“Pihak institusi akan menetapkan tarikh dan sesi perjumpaan selepas tempahan dibuat. Orang awam boleh menghubungi institusi berkaitan untuk mendapatkan maklumat lanjut atau melalui laman web www.prison.gov.my,” tambah kenyataan itu.

Selain itu, keluarga yang memilih kaedah bersemuka, perlu membuat ujian RT-PCR atau RTK-Ag (swab/saliva) yang sah laku tiga hari selepas pengambilan sampel dan tidak bergejala, sebelum hadir ke institusi berkenaan, di samping membawa kad lawatan serta kad pengenalan bagi memudahkan urusan.

“Pelawat tertakluk kepada akta dan peraturan penjara yang membolehkan pihak penjara membuat pemeriksaan fizikal ketika pelawat masuk dan keluar dari penjara,” jelas kenyataan itu.

Author

Fazleen Safina Abd Jamil

View all posts

View all posts


Mahkamah tolak saman, bekas pelajar sekolah pendidikan khas fail rayuan

KUALA LUMPUR: Seorang bekas pelajar sekolah pendidikan khas memfailkan rayuan berhubung keputusan Mahkamah Tinggi yang menolak samannya terhadap sekolah, kerajaan dan dua lagi.

Pada 26 Mei 2017, plaintif berusia 25 tahun itu dan ibu angkatnya memfailkan saman terhadap pengetua, sekolah pendidikan khas, Kementerian Pendidikan dan Kerajaan Malaysia selaku defendan kerana gagal menyediakan pendidikan berkualti selaras dengan ketidakupayaannya.

Peguam Sangeet Kaur Deo mewakili  kedua-dua plaintif ketika dihubungi berkata, notis rayuan telah difailkan di Mahkamah Rayuan semalam.

Berdasarkan notis rayuan, mereka tidak berpuas hati dengan keseluruhan keputusan Hakim Nik Hasmat Nik Mohamad pada 3 Februari lalu yang menolak tuntutan mereka selepas mendapati defendan tidak melanggar undang-undang kecuaian dalam menyediakan persekitaran yang selamat dan terjamin untuk pelajar keperluan khas.

Dalam pernyataan tuntutan, bekas pelajar itu yang didiagnosis sindrom kecelaruan Hiperaktif Kurang Daya Tumpuan (ADHD) ketika berusia empat tahun dan mempunyai masalah kaki yang menyukarkan dia untuk duduk di lantai, mendakwa bahawa dia telah didaftarkan di sekolah menengah pendidikan khas itu pada 18 Januari, 2016 dan diberi penginapan di asrama sekolah.

Plaintif mendakwa dia dibuli beberapa kali oleh pelajar lain ketika berada di asrama termasuk diludah ketika dia sedang solat, diikat di katilnya, ditumbuk dan ditendang serta barang-barangnya dicuri dan walaupun banyak aduan telah dibuat namun tiada tindakan diambil oleh pihak sekolah dan pengetuanya.

Dalam pernyataan pembelaan yang difailkan pada 24 Julai 2017, pihak sekolah menyatakan penempatan pelajar terbabit dibuat berdasarkan pilihan anak dan ibu angkatnya semasa pendaftaran. – BERNAMA


Cikgu Fana kongsi tips skor A subjek Kimia

KUALA LUMPUR: Bukan mudah untuk jatuh cinta dalam subjek Sains seperti Kimia.

Namun menerusi program #SchoolTourSPM anjuran pusat peningkatan akademik dan pakar dalam membantu pelajar Sijil Pelajaran Malaysia (SPM), PTTI, tiada yang sukar.

Ketua Pegawai Eksekutif PTTI, Siti Farhana Abu Osman atau lebih sebagai Cikgu Fana berkongsi tips dan strategi skor A subjek bersama lebih 160 pelajar SPM di Kuala Lipis.

Cikgu Fana berkata, dia berpeluang berjumpa 15 guru kimia yang mana sebelum ini mereka hanya menonton perkongsian video dalam membantu kefahaman pelajar.

“Jemputan ini adalah inisiatif daripada guru kimia SMK Clifford, Cikgu Husaini dan disertai semua guru kimia daerah Lipis.

“Mereka sangat teruja dapat berjumpa kerana selama ini hanya menonton video yang saya kongsikan untuk membantu kefahaman pelajar yang bakal menduduki SPM.

“Sesi ini bermula dari pagi hingga petang yang mana saya berkongsi tips sebagai persediaan awal menghadapi percubaan SPM terutama subjek Kimia.

“Insya-Allah, menerusi program ini kami berhasrat untuk membantu dan berkerjasama dengan lebih banyak sekolah sebagai persediaan untuk menghadapi SPM,” katanya dalam satu kenyataan.

Menurut Cikgu Fana, program #SchoolTourSPM bakal diteruskan di beberapa lagi sekolah dalam negara tidak lama lagi.

“PTTI percaya kolaborasi pihak sekolah di bawah Kementerian Pendidikan Malaysia (KPM) bersama pihak swasta dapat meningkatkan prestasi pelajar menjelang SPM dengan sasaran lebih 60 peratus pelajar lulus dan mendapat sekurang kurangnya 5A dan ke atas.

“Kami melihat kepada potensi generasi sekarang yang mampu dipupuk dengan penggunaan teknologi interaktif dapat merangsang minat yang lebih mendalam terutamanya dalam bidang STEM dan inovasi teknologi baru,” katanya.

Untuk rekod, seramai 96 pelajar SPM 2021 yang mengikuti pembelajaran dan latihan disediakan PTTI memperoleh semua A berbanding 34 pelajar pada 2020 dengan menyaksikan peningkatan sebanyak 188 peratus.

Sementara itu, seramai 383 pelajar mendapat 7A ke atas (2021) berbanding 158 pelajar (2020) dan peningkatan sebanyak 143 peratus.

Selain itu, 522 pelajar memperoleh 5A ke atas pada 2021 berbanding 366 pelajar pada 2020 dengan jumlah peningkatan 43 peratus.

Author

Tun Puteh Wanti

View all posts

View all posts


Tiga pelajar IPTS ditahan miliki ganja

KUALA LUMPUR: Polis menahan tiga pelajar lelaki sebuah institusi pengajian tinggi swasta (IPTS) di Bandar Sunway, Subang Jaya, dekat sini dan merampas dadah jenis ganja seberat hampir sekilogram dalam serbuan berasingan Sabtu lepas.

Ketua Polis Daerah Subang Jaya, ACP Wan Azlan Wan Mamat berkata, dalam serbuan pertama pada 12.15 tengah malam di asrama lelaki IPTS berkenaan, pihaknya menahan dua pelajar dan merampas satu peket plastik lut sinar mengandungi ketulan mampat dedaun kering disyaki ganja dianggar seberat 34.3 gram dalam sebuah bekas plastik.

Beliau berkata, susulan tangkapan itu, pihaknya melakukan serbuan kedua 15 minit kemudian di unit yang lain di asrama berkenaan dan menahan seorang lagi pelajar serta merampas tiga ketulan mampat daun kering disyaki ganja seberat 868.7 gram.

“Ketiga-tiganya berusia lingkungan 20-an. Ujian saringan awal air kencing mendapati mereka positif dadah jenis tetrahydrocannabinol (THC) namun tidak memiliki sebarang rekod lampau,” katanya.

Menurut Wan Azlan, dua daripada mereka direman hingga hari ini manakala seorang lagi hingga 10 Februari bagi membantu siasatan mengikut Seksyen 39A(1) dan Seksyen 39B Akta Dadah Berbahaya 1952. – BERNAMA


Saifuddin minta Sanusi dedah identiti lelaki China ditahan berkaitan REE

SEBERANG JAYA: Menteri Besar Kedah, Datuk Seri Muhammad Sanusi Md Nor diminta untuk mendedahkan identiti seorang lelaki warga China yang ditahan di sebuah Hutan Simpan Bukit Enggang Sik berhubung isu kecurian unsur nadir bumi (REE) pada Januari lalu.

Menteri Dalam Negeri, Datuk Seri Saifuddin Nasution Ismail berkata, lelaki warga asing itu didapati masuk ke negara ini dengan menggunakan pas sosial iaitu pas lawatan.

Menurutnya, Muhammad Sanusi perlu menjawab tentang perkara itu kerana lelaki itu didapati memperoleh visa untuk bekerja dengan Perbadanan Menteri Besar (MBI) Kedah.

“Malam tadi saya sebut dua perkara mengenai Sanusi dan hari ini dia jawab sampai heret penjawat awam sekali. Jadi malam ini, saya nak tanya Sanusi lagi supaya dia boleh jawab esok.

“Saya nak tanya dia, siapa lelaki warga China yang kena tangkap di Hutan Simpan Bukit Enggang Sik pada Januari lalu? Siapa lelaki tersebut? Adakah Sanusi boleh menamakannya?

“Adakah dia boleh sahkan kenapa lelaki itu diberikan pas lawatan ikhtisas dan bekerja dengan MBI kemudian ditangkap di Hutan Simpan Kedah? Kenapa dia ditangkap?” katanya ketika berucap di Jelajah Perpaduan Madani dan Pelancaran Jentera Perpaduan Pulau Pinang, pada Ahad.

Kata beliau, Muhammad Sanusi perlu menjawab persoalan tersebut kerana timbul keraguan berikutan bekas Ahli Dewan Undangan Negeri (ADUN) Jeneri itu sebelum ini menegaskan bahawa MBI atau dirinya tiada kaitan dengan isu kecurian REE.

“Saya mahu Muhammad Sanusi jawab agar dia tidak cuci tangan hanya dengan mengatakan dia, MBI dan Kerajaan Kedah tidak terlibat dalam isu kecurian REE seballiknya orang lain yang curi,” tambahnya.

Dalam pada itu, Saifuddin berkata, beliau akan terus menyerang Muhammad Sanusi dalam siri kempennya dengan pendedahan demi pendedahan.

“Surat kompaun yang dihantar ke MBI bukan dongeng dan ia memang wujud. Siapa curi dan siapa bayar itu soal nombor dua, faktanya ada surat kompaun dihantar kepada MBI dan itu tak berubah.

“Saya dalam mod menyerang dan saya akan fokus dengan soalan saya. Ini adalah tema kita patut ambil alih Kedah kerana pentadbiran sekarang lemah dari segi tata kelola atau ‘practice of good governance’.

“Semalam saya serang dia dengan dua ‘point’ dan hari ini dia kena menjawab. Dalam politik ini, kalau dia dah defensif, maknanya strategi kita tepat, maksudnya biar dia sibuk jawab satu persatu,” katanya.

Terdahulu, pendedahan oleh Saifuddin bahawa MBI Kedah dikenakan kompaun berjumlah RM500,000 kerana terlibat dalam kejadian mencuri REE di Kampung Chong, Sik.

Susulan daripada itu, Muhammad Sanusi akan mengambil tindakan undang-undang terhadap Saifuddin berhubung isu REE.

Dakwa Muhammad Sanusi, maklumat yang dinyatakan Saifuddin tidak benar kerana dianggap mengelirukan dan bermotifkan politik.

Menurut Muhammad Sanusi, MBI Kedah bukan dikompaun atas kesalahan mencuri mineral berkenaan tetapi disebabkan agensi terbabit adalah pemegang permit ladang hutan di kawasan yang berlaku kecurian.

Bagaimanapun, Saifuddin yang juga Ketua Setiausaha Pakatan Harapan (PH) mengalu-alukan tindakan saman yang mahu diambil oleh Muhammad Sanusi itu.

Saifuddin berkata, fakta yang tidak boleh diubah dalam kes kecurian REE itu ialah tidak ada syarikat yang diberikan lesen eksport sehingga mineral yang diperoleh secara tidak sah itu boleh dibawa sehingga ke Pelabuhan Klang. – Sinar Harian

Author

Media Variasi

View all posts

View all posts


Bapa terkilan anak dimarah guru  sebab pakai ‘make up’

CYBERJAYA: Seorang ayah meluahkan rasa terkilan selepas mengetahui anak perempuannya dimarah oleh guru kerana memakai solekan saat hadir ke sekolah.

Menerusi perkongsian TikTok @shazliey1, selain dimarahi, guru perempuan tersebut turut mengelap muka anaknya iaitu Ammara untuk menghilangkan solekan menggunakan kain.

“Masa Ammara masuk ke pagar sekolah, dia kena tahan dengan seorang cikgu ni, dari jauh dengar cikgu perempuan tu siap marah Ammara sambil mengelap muka Ammara dengan kain nak hilangkan make up,” katanya.

Lebih mengesalkan Shazliey, Ammara telah dimarahi oleh guru terbabit di hadapan murid-murid lelaki yang lain.

“Sedih tengok depan mata anak kesayangan papa kena marah macam tu depan pelajar lelaki yang lain.

“Paling sedih dia cakap Ammara tak faham bahasa. Mak bapa tak beritahu ke tak boleh make up ke sekolah. Sedangkan dalam group WhatsApp sekolah tak diberitahu yang tak boleh make up.

“Cuma beritahu semua pelajar perlu hadir ke sekolah dengan pakaian bertemakan tradisional sempena bulan kemerdekaan,” tulisnya.

Tidak berpuas hati, Shazliey bersemuka dengan guru perempuan terbabit untuk mendapatkan kepastian.

“Aku bukan jenis backup anak. Tapi kalau dah diperlakukan macam tu memang silap banyak lah cikgu tu. Aku terus ke sekolah jumpa balik cikgu tu.

“Cara dia bercakap dengan aku dah nampak betapa lemahnya budi bahasa seorang perempuan bergelar cikgu.

“Tangan kau macam sotong menuding-nuding jari pada aku. Suara pula macam petir, menggeletar satu badan aku,” luah Shazliey.

Sebaliknya, guru terbabit menyalahkan guru yang lain kononnya tidak menyampaikan maklumat yang tepat kepada muridnya.

Dalam pada itu, Shazliey memberitahu anaknya mengalami lemah semangat serta sedih selepas kejadian dimarahi oleh guru terbabit.

Menjengah di ruangan komen, rata-rata netizen menyelar tindakan guru terbabit yang didakwa tidak profesional.

“Ambil tindakan dekat cikgu ni. Hantar pergi kaunseling, boleh tegur tapi jangan melampau, bukan buat jenayah. Cakap dengan parents pun tah apa-apa, tuding-tuding jari. Adab itu penting,” komen netizen.

“Cikgu pun kadang kena ada rawatan kaunseling juga. Kadang-kadang masalah kat rumah bawa pi sekolah. Ini lah jadinya, smart work lah cikgu untuk anak-anak,” kongsi netizen.

“Over cikgu tu, nama pun ada event. Apa salahnya nak make up. Awak comel dik, teruskan usaha ye semoga berjaya dunia akhirat. Sabar juga buat mak bapa awak ye,” luah netizen.

Author

Nurul Ain Japri

View all posts

View all posts


KPM perincikan syor jawatankuasa anti gangguan seksual dan buli

NIBONG TEBAL: Kementerian Pendidikan (KPM) sedang memperincikan syor oleh Jawatankuasa Anti Gangguan Seksual dan Anti Buli bagi mendapatkan penyelesaian terbaik dalam menangani isu gangguan seksual serta buli dalam kalangan pelajar sekolah.

Menterinya, Fadhlina Sidek berkata, beliau yakin saranan dan cadangan yang dikemukakan jawatankuasa berkenaan mampu meningkatkan keselamatan ekosistem sekolah.

“Saya yakin kita menuju kepada ekosistem selamat dan syor ini dapat memudahkan akses untuk anak-anak mendapatkan bantuan dalam konteks melindungi diri mereka berkaitan isu buli dan gangguan seksual.

“Selain itu, syor tersebut juga dapat menguatkan lagi dasar khususnya polisi perlindungan kanak-kanak yang lebih baik sekali gus memastikan keselamatan mereka di sekolah,” katanya.

Beliau berkata demikian kepada pemberita selepas merasmikan projek rintis Program 3S (Safer Mind, Safer School, Safer Future) di Pejabat Pendidikan Daerah (PPD) Seberang Perai Selatan di sini hari ini.

Katanya, selepas diperincikan, saranan syor berkenaan akan dimaklumkan supaya dapat sama-sama didukung demi memastikan sekolah anak-anak lebih selamat. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Dakwaan Presiden PAS: Di luar pengetahuan saya – Ahmad Zahid

BAGAN DATUK: Pengerusi Barisan Nasional (BN), Datuk Seri Dr Ahmad Zahid Hamidi berkata, beliau tidak tahu mengenai dakwaan terdapat individu daripada Kerajaan Perpaduan mengajak parti PAS untuk menyertai kerajaan itu.

Ahmad Zahid yang juga Presiden UMNO dan Timbalan Perdana Menteri berkata, tiada siapa pun yang ingin membuat tawaran berkenaan setakat dalam pengetahuannya.

“Di luar pengetahuan saya. Saya rasa eloklah mereka (PAS) berkawan terus dengan Bersatu, jangan perasan ada siapa nak tawarkan dia (masuk Kerajaan Perpaduan),” katanya pada sidang media selepas merasmikan Majlis Penutupan Karnival Kerjaya MYFutureJobs dan Skim Keselamatan Sosial Suri Rumah (SKSSR) 2023 Negeri Perak di Hutan Melintang, di sini hari ini.

Beliau berkata demikian ketika ditanya berkenaan laporan media semalam berhubung dakwaan Presiden PAS, Tan Sri Abdul Hadi Awang bahawa beberapa individu menghubungi beliau mengajak mengadakan pertemuan untuk menawarkan PAS supaya menyertai Kerajaan Perpaduan.

Abdul Hadi dilaporkan berkata, ketika ini pihaknya terbuka dengan mana-mana tawaran oleh sesiapa pun tetapi tawaran berkenaan perlu tidak lari daripada prinsip, matlamat dan hala tuju PAS. – BERNAMA


FAM harap kehadiran Soleen bawa aura baharu bola sepak wanita negara

KUALA LUMPUR: Persatuan Bolasepak Malaysia (FAM) berharap agar pelantikan Soleen Al-Zou’bi dari Jordan sebagai ketua jurulatih baharu skuad Malayan Tigress mampu memberi nafas baharu kepada bola sepak wanita negara.

Pengerusi Jawatankuasa Bola Sepak Wanita FAM, Datuk Suraya Yaacob berkata, kehadiran Soleen diharap mampu melonjakkan bola sepak wanita negara terutama dalam memastikan skuad kebangsaan memberikan saingan terbaik di pentas antarabangsa.

Selain itu, beliau berkata, langkah terbaharu FAM itu dapat merancakkan lagi minat remaja perempuan dan wanita menceburi sukan tersebut sekali gus dapat memperbesar kumpulan bakat berpotensi.

“Sudah tentu ini satu langkah besar buat bola sepak wanita negara kerana kita telah mengambil jurulatih dari luar yang mempunyai latar belakang agak baik sebagai pengendali baharu skuad kebangsaan selepas hanya menggunakan jurulatih tempatan dalam beberapa tahun kebelakangan ini.

“Soleen bukan sahaja bertindak sebagai ketua jurulatih skuad bola sepak wanita, malah beliau juga akan menggalas tugas selaku Ketua Unit Wanita FAM bagi merancang program berkaitan bola sepak wanita di negara ini,” katanya menerusi hantaran di laman Facebook FAM hari ini.

Antara kejohanan atau temasya sukan bakal disertai skuad wanita kebangsaan tahun depan adalah Sukan SEA 2023 di Kemboja, Kelayakan Olimpik 2024 dan Kejuaraan Wanita AFF 2023.

Sementara itu, skuad remaja akan bersaing pada Kelayakan Piala Asia Wanita B-20 2024, Kejuaraan Wanita B-19 AFF 2023, Kelayakan Piala Asia Wanita B-17 2024 dan Kejuaraan Wanita B-16 AFF 2023.

Selain berterima kasih kepada FAM termasuk presidennya, Datuk Hamidin Mohd Amin di atas persetujuan melantik Soleen, Soraya juga mengalu-alukan kerjasama serta sokongan semua pihak dalam memperkasakan bola sepak wanita negara.

Soleen yang ketika ini Ketua Unit Bola Sepak Wanita dan Penolong Pengarah Teknikal di Persatuan Bola Sepak Jordan (JFA) akan mula melapor diri di Wisma FAM, Kelana Jaya pada 1 Disember ini. – BERNAMA


Nahas 3 maut, polis cari pemandu kereta ketiga

HULU SELANGOR: Polis mengesahkan sebuah lagi kereta terbabit dalam nahas dua kenderaan di Jalan Kuala Kubu Bharu-Rawang-Bukit Beruntung berdekatan Serendah Golf Resort di sini, hari ini.

Ketua Polis Daerah Hulu Selangor, Superintendan Ahmad Faizal Tahrim berkata, pihaknya giat mengesan pemandu kereta Proton Wira yang belum dikenal pasti identitinya.

Selain Proton Wira itu, katanya, nahas jam 10.55 pagi itu turut membabitkan Perodua Axia dan kenderaan pelbagai guna (MPV) Toyota Avanza.

“Toyota Avanza dan Perodua Axia dipandu dua lelaki warga emas masing-masing berusia 68 dan 62 tahun.

“Siasatan awal mendapati pemandu Perodua Axia dari Serendah ke Batang Kali. Sebaik tiba di lokasi, pemandu Proton Wira dipercayai dari arah bertentangan cuba memintas kenderaan di hadapannya.

“Pemandu Perodua Axia cuba mengelak lalu melanggar bahagian kanan Proton Wira berkenaan,” katanya dalam satu kenyataan, petang ini.

Ahmad Faizal berkata, pelanggaran itu menyebabkan Perodua Axia berpusing sebelum dilanggar Toyota Avanza dari belakang.

“Kejadian menyebabkan pemandu Perodua Axia bersama penumpang dan pemandu Toyota Avanza maut di tempat kejadian.

“Penumpang MPV cedera di mata dan dibawa ke Hospital Selayang untuk rawatan lanjut,” katanya.

Author

Media Variasi

View all posts

View all posts


KMUM dakwa syarikat bukan UM Holdings jual data pelajar ke pihak ketiga

KUALA LUMPUR: Kesatuan Mahasiswa Universiti Malaya (KMUM), mendakwa terdapat syarikat bukan milik UM Holdings menjual data dan sistem dibangunkan pelajar doktor falsafah (PhD), yang kini dibuang universiti berkenaan, kepada pihak ketiga.

Mantan pelajar PhD terbabit, Abbod Ali Mohammed Saeed, 34, berasal dari Yaman, dilaporkan secara eksklusif oleh MEDIA VARIASI sebelum ini, mendakwa dirinya dibuang Universiti Malaya (UM), idea dan data kajiannya dicuri penyelia sendiri.

KMUM dalam kenyataannya berkata, berdasarkan carian laman web rasmi UM Holdings, syarikat berstatus sendirian berhad (Sdn Bhd) bukan anak syarikat UM Holdings.

Menurutnya, penjualan sistem berkenaan menunjukkan bahawa projek terbabit bukan hak milik UM sebaliknya milik syarikat itu.

Ekoran kegagalan semua kaedah ‘mesra’ dalam menyelesaikan isu terbabit, KMUM mengekalkan pendiriannya dengan mengecam sekeras-kerasnya pihak pentadbiran universiti berikutan sikap sambil lewa dalam menangani dakwaan isu kecurian projek PhD pelajar, oleh penyelianya sendiri.

“Dalam tempoh empat bulan, Abbod sendiri sudah melakukan pelbagai prosedur termasuk mengeluarkan kenyataan media berhubung perkara ini, malah KMUM juga menghubungi kedua-dua belah pihak bagi mendapatkan fakta yang jelas bagi tempoh sama.

“Meskipun, kedua-dua pihak terbabit membuat laporan polis terhadap satu sama lain, nasib Abbod masih tergantung tanpa sebarang keputusan, termasuk peluang menghabiskan pengajiannya,” menurut kenyataan tersebut.

KMUM mengeluarkan kenyataan bukan hanya sebagai tanda solidariti terhadap Abbod, malahan sebagai peringatan kepada bakal mahasiswa dan mahasiswi UM untuk kekal berwaspada agar tidak menjadi mangsa di kemudian hari.

Maklum KMUM, apa jua keputusan akhir ditentukan, diharapkan pihak universiti mengambil tindakan tegas kepada penyelia didakwa jika penyiasatan membuktikan bahawa individu itu melakukan jenayah.

“Mereka hendaklah ditamatkan perkhidmatan berkuat kuasa serta-merta bagi memulihkan kepercayaan pelajar terhadap universiti berprestij ini.

“Selain itu, pihak universiti juga mesti memberikan keputusan bertulis kepada Abbod. Jika terdapat mana-mana mahasiswa mahasiswi mengalami insiden sama seperti Abbod, boleh hubungi mana-mana ahli eksekutif KMUM,” katanya.

KMUM turut berharap pihak polis dan Kementerian Pengajian Tinggi (KPT) tidak memandang enteng berhubung isu berkenaan dan bertindak segera bagi memastikan nama sektor pengajian tinggi tidak tercemar di lensa global khususnya dalam kalangan mahasiswa mahasiswi antarabangsa.

Secara ringkas, KMUM dalam kenyataannya berkata, Abbod telah mendedahkan bukti pada sidang media bahawa ada pelajar PhD lain telah mengambil tindakan undang-undang terhadap sebuah syarikat Sdn Bhd yang juga tempat kerja salah seorang penyelianya, pada 2018, di mana kes serupa melibatkan dirinya ketika ini.

“Bagaimanapun, kes itu telah diselesaikan di luar mahkamah.

“Ini menunjukkan bahawa penyelia terbabit mungkin mengetahui bahawa beliau telah bersalah dalam kes berkenaan,” menurut kenyataan itu.

Katanya, kes Abbod melibatkan pensyarah iaitu penyelia sama, masih bekerja di syarikat sama serta memegang jawatan sebagai pengarah urusan.

“Bagaimanapun, pihak universiti tidak mengambil tindakan terhadap pensyarah itu atau mana-mana pihak terlibat atau memberi amaran kepada mahasiswa/i mengenai perkara ini, sebaliknya membenarkan pensyarah yang didakwa mencuri hasil kerja untuk terus menyelia Abbod.

“Bukan sahaja gagal memberi maklum balas kepada Abbod mengenai perkembangan projek kerja, malah pensyarah itu gagal memulangkan data dikumpul dan sistem dibangunkan Abbod dengan menukar kata laluan sistem data pula.

“Akhirnya, pensyarah itu menandakan projek Abbod sebagai tidak memuaskan, dan mendorong pihak universiti untuk menamatkan pengajian PHDnya,” katanya.

Seterusnya, pihak pentadbiran universiti melantik pula penyelia ketiga baharu yang mempunyai
konflik kepentingan, tetapi masih mengekalkan pensyarah sama yang didakwa.

“Hal ini telah menimbulkan keraguan munasabah
bahawa sama ada penyelia baharu ini yang juga mantan calon PhD di bawah pensyarah sama itu, mampu bertindak secara adil dan saksama.

“Di sini, dapat dilihat pentadbiran universiti telah meletakkan Abbod pada kedudukan “tawar-menawar” yang tidak sama rata atau lemah,” katanya.

Abbod bagaimanapun mempunyai rakaman suara seorang individu di Bahagian Akademik dan Antarabangsa mengenai isu dibangkitkan dan mendakwa, terdapat perjanjian lisan bahawa Fakulti Kejuruteraan mengesyorkan pihak fakulti menanggung kos pengajian PhDnya selama tiga semester tetapi dengan penyeliaan yang dikendalikan oleh pensyarah sama.

Author

Tun Puteh Wanti

View all posts

View all posts